Θετική αύρα | beautyworkshop.gr\n05/02/2014 by beautyworkshop.gr\nΠαιδική χαρά Πικιώνη, στη Φιλοθέη. © beautyworkshop.gr\nΣτις αρχές αυτής της σεζόν, αποχαιρέτησα μια καλή φίλη, την Άννα, η οποία έφυγε με την οικογένειά της για το Λονδίνο. Ο μεγάλος γιος της, ο Θοδωρής είναι από το προηγούμενο καλοκαίρι το ειδύλλιο της κόρης μου, οπότε ο αποχαιρετισμός είχε και μια διάσταση αποχωρισμού…\nΉ τουλάχιστον έτσι νομίζαμε εμείς, οι μεγάλοι. Τελικά, όμως, τα παιδιά έχουν όλα αυτά τα θέματα πολύ καλύτερα τακτοποιημένα.\nΟ διάλογος που ακολουθεί έλαβε χώρα το Οκτώβριο στην παιδική χαρά Πικιώνη, στη Φιλοθέη. Εκεί, γιορτάσαμε τα γενέθλια του Θοδωρή, παρέα με πολλούς άλλους φίλους της Άννας και του άντρα της, και εν όψει της οικογενειακής αναχώρησης για Λονδίνο.\nTo highlight των γενεθλίων ήταν, φυσικά, η φοβερή τούρτα που έφτιαξε με τα χεράκια της η καλή φίλη της Άννας και ταλαντούχα ζαχαροπλάστρια Στύλια Καραντζή (για παραγγελίες, όσο ιδιαίτερες κι αν είναι, μπορείτε να επικοινωνήσετε με τη Στύλια στο 6973 740374). © beautyworkshop.gr\n-Μαμά, ο Θοδωρής θα πάει στο Λονδίνο, το ξέρεις;\n-Ναι, καλή μου.\n-Είναι μακριά το Λονδίνο; Μπορούμε να πάμε με το αυτοκίνητο;\n-Όχι, δεν είναι εύκολο, θα πρέπει να πάμε με το αεροπλάνο.\n-Όμως, θα έρχεται κάποιες μέρες να με βλέπει ο Θοδωρής, έτσι δεν είναι;\n-Ναι, νομίζω πως θα έρχεται όταν έχει διακοπές από το σχολείο του, τις μέρες που θα έχεις κι εσύ διακοπές, για παράδειγμα το καλοκαίρι, τα Χριστούγεννα…\n-Αυτό σκεφτήκαμε κι εμείς.\n-Ο Θοδωρης κι εγώ. Τώρα που θα φύγει και θα πάει στο Λονδίνο, αποφασίσαμε να συνεχίσουμε να είμαστε ειδύλλιο. Και θα είναι και καλύτερα, γιατί δεν θα καταπιέζουμε ο ένας τον άλλο.\nΠρακτικό πνεύμα, εξαιρετικό στη θεωρία, αλλά λίγο πιο ζόρικο στην πράξη: Για να πειστεί να φύγουμε από τη γιορτή, αφού είχαν φύγει οι περισσότεροι, αναγκαστήκαμε, ο G. κι εγώ, να τάξουμε Pizza Zeas -τελικά, σε κάθε ηλικία ο πόνος του αποχωρισμού μετριάζεται με ένα καλό γεύμα.\nΤο Ελάφι του γλύπτη Χρήστου Καπράλου βρίσκεται μαζί με άλλα έργα τέχνης στην Παιδική Χαρά της Φιλοθέης, ένα από τα σημαντικότερα έργα του μεγάλου Έλληνα αρχιτέκτονα Δημήτρη Πικιώνη, σημείο αναφοράς για τη Φιλοθέη, αλλά και όλη την Αθήνα. © beautyworkshop.gr\nΤο παραπάνω περιστατικό θυμήθηκα τις προάλλες, ενώ διάβαζα to εξαιρετικό «Xρονικό του εκστατικού βασιλιά», του Gonzalo Torrente Ballester.\nΚαθώς διαβάζω, η μικρή έρχεται από δίπλα και ξεκινά να συλλαβίζει τον τίτλο του βιβλίου -πρώτη δημοτικού γαρ, και η ανάγνωση είναι το καινούργιο κοσκινάκι μας. Φυσικά, σταματώ το διάβασμα, κλείνω το βιβλίο για να βλέπει καλύτερα το εξώφυλλο και ακολουθεί ο παρακάτω διάλογος:\n-Το-χ-ρο-νι-κό-του, το χρονικό του…\n-ε-εκ-εστ-ρ-εκσ… Μαμά! τι λέξη είναι αυτή! Αυτό το βιβλίο δεν είναι καθόλου σοβαρό!\n-Εκστατικού, αγάπη μου. Το χρονικό του εκστατικού βασιλιά.\n-Εκστατικού! Και τι σημαίνει αυτό;\n-Ότι είναι η ιστορία ενός βασιλιά που ήταν πολύ ερωτευμένος με τη βασίλισσά του και ήθελε να τη δει με το νυχτικό της…\n-Γιατί, δεν την είχε δει;\n-Ούτε στον ύπνο τους;\n-Όχι, αγάπη μου, οι βασιλιάδες, εκείνη την εποχή, δεν συνήθιζαν να κοιμούνται στο ίδιο δωμάτιο.\n-Βλακεία εποχή. Όταν παντρευτούμε με το Θοδωρή θα του απαγορέψω να είναι εκστατικός.\n«Το χρονικό του εκστατικού βασιλιά», του Gonzalo Torrente Ballester\nΟ συγγραφέας του βιβλίου, ελάχιστα γνωστός στα ελληνικά γράμματα, είναι μεν Ισπανός, όμως είναι ο πρόδρομος της περίφημης λατινοαμερικάνικης σχολής της ονειρικής λογοτεχνίας, που έχουν υπηρετήσει με προσήλωση πασίγνωστοι συγγραφείς, όπως ο Gabriel Garcia Marquez, η Isabel Allende και ο Jorge Amado. Το διαφορετικό με τον Ballester, αυτό που δεν έχουν ούτε κατ’ ελάχιστον οι 2 πρώτοι, αλλά διαθέτει λιγάκι ο τρίτος, είναι το ειρωνικό χιούμορ, ένας σαρκασμός τόσο βαθύς, που σε κάποια σημεία πρέπει να ξαναδιαβάσεις το κείμενο με το σωστό επιτονισμό για να τον πιάσεις σωστά.\nΟ Ballester είναι ένας μάστορας του λεπτού χιούμορ, το οποίο αστράφτει ακόμα και υπό τους περιορισμούς του αιώνα στον οποίο κινείται το μυθιστόρημα -σύμφωνα με τον Eco, το χιούμορ στο Μεσαίωνα ήταν σχεδόν συνώνυμο με το σατανά και αρκετό για να στείλει κάποιον με συνοπτικές διαδικασίες στην Ιερά Εξέταση -αν δεν έχετε διαβάσει το Όνομα του Ρόδου, σπεύστε.\n(Το βιβλίο έχει γυριστεί ταινία στον ισπανικό κινηματογράφο στις αρχές της δεκαετίας του ’90 και αυτό είναι το τρέιλερ. Δεν έχω ιδέα αν υπάρχει με ελληνικούς υπότιτλους, πάντως αν γνωρίζετε ισπανικά, θα το ευχαριστηθείτε -η μεταφορά του είναι πιστότατη σε σχέση με το αρχικό κείμενο.)\nΚαταλαβαίνετε λοιπόν πως η έννοια «χιουμοριστικό μεσαιωνικό μυθιστόρημα» ενέχει τόση αντίφαση από μόνη της, που καθιστά το βιβλίο εξ ορισμού ενδιαφέρον. Ένα ακόμα ενδιαφέρον στοιχείο, είναι οι βασικές θηλυκές φιγούρες του μύθου, η βασίλισσα – αντικείμενο του πόθου του βασιλιά και η Μαρφίσα, η πιο ωραία πόρνη της πόλης, που παίζει ρόλο – κλειδί στην πλοκή. Οι δυό τους ταιριάζουν γάντι με τις μυρωδιές που περιγράφει πολύ επιτυχημένα ο συγγραφέας σε διάφορα σημεία της αφήγησης: είναι οι δύο πλευρές του ίδιου νομίσματος ή οι 2 χαρακτήρες του ίδιου αρώματος…\nΟ ισπανικός Οίκος πολυτελών προϊόντων Loewe, περισσότερο γνωστός για τα εξαιρετικά (και πανάκριβα) δερμάτινα παρά για τα αρώματά του, ιδρύθηκε το 1846. © beautyworkshop.gr\nΔεν ξέρω αν φταίει που εκείνες τις μέρες φορούσα συνέχεια το νέο Aura της Loewe, πάντως αυτό είναι ένα άρωμα που θα ταίριαζε και στις δύο, για ένα συγκεκριμένο λόγο: είναι από τα λίγα στην υψηλή αρωματοποιία που λανσαρίστηκε 2 φορές με το ίδιο όνομα, αλλά με διαφορετική σύνθεση.\nΤο 1994 βγαίνει το πρώτο Aura, ένα balsamic άρωμα, πλούσιο, θηλυκό, πληθωρικό, από αυτά που μένουν στη μύτη σου για πολύ ώρα από τη στιγμή που θα τα μυρίσεις. Ήταν μια θαυμάσια σύνθεση, με μόνο της, ίσως, μειονέκτημα, πως σήμερα θα απαιτούσε λάτρεις της αρωματοποιίας για να το εκτιμήσουν, και πολύ περισσότερο για να το φορέσουν: με άλλα λόγια, για τα σημερινά γούστα θα ήταν «παλιακό», θα είχε λίγες πιθανότητες να «πουλήσει» με την αγοραία έννοια του όρου που εκτιμούν οι εταιρείες -ωστόσο, αν το πετύχετε σε κάνενα e-shop, χτυπήστε το ασυζητητί, για ιστορικούς λόγους: κάπως έστι θα πρέπει να μύριζε το μπουντουάρ της ακριβότερης cocotte του Παρισιού το Μεσαίωνα.\nΑν δεν με έχουν παραπληροφορήσει οι πάντα καλά ενημέρωμένες πηγές μου, το πρώτο άρωμα του Οίκου λανσαρίστηκε το 1972, συνεχίζει να κυκλοφορεί με άλλη σύνθεση και είναι το L de Loewe. © beautyworkshop.gr\nΣτα τέλη της προηγούμενης χρονιάς -ουσιαστικά 2 δεκαετίες μετά το πρώτο Aura και ενώ έχει ήδη καταργηθεί εδώ και χρόνια-, η Loewe δημιουργεί ένα ολοκαίνουργιο μεν άρωμα, αλλά του δίνει το ίδιο ακριβώς όνομα με το παλιό. Το νέο Aura δεν έχει ούτε ένα κοινό με τον πρόγονό του. Πρώτα πρώτα, έχει εντελώς διαφορετικό μπουκάλι. Στο πρώτο κυριαρχούσε το κόκκινο χρώμα και ήταν μακρόστενο. Έχω ένα μπουκάλι στο αρχείο μου, έφαγα τον κόσμο να το βρω για να το φωτογραφίσω και στο τέλος θυμήθηκα πως το έχω στην αποθήκη του σπιτιού στην Επίδαυρο… (δεσμεύομαι να επανέλθω, να το φωτογραφίσω και να συμπληρώσω το ποστ).\nΕπίσης, έχει μια εντελώς διαφορετική σύνθεση: το νέο Aura είναι ένα σοφιστικέ, κάπως πουδρέ woody floral. Φιλικό και χαμογελαστό στην αρχή, τόσο ώστε να σε πείσει πως είναι «καλής οικογενείας», έχει εντυπωσιακή διάρκεια και πολύ καλή εξέλιξη: όσο περνά η ώρα, το γιασεμί και το τριαντάφυλλο που βρίσκονται στην καρδιά του ως βασικές νότες, ξεδιπλώνουν τις χάρες και τον εξ ορισμού πολύμορφο χαρακτήρα τους, αλλάζοντας τονικότητα ανά λεπτό.\nΈχω γράψει πολλές φορές πως δεν μου αρέσουν τα γλυκά αρώματα. Όμως, από καιρό σε καιρό εμφανίζεται μια εξαίρεση που με κάνει να παραβώ τις αρχές μου. Αυτήν την εποχή, η εξαίρεση είναι το Aura, το οποίο δεν πίστευα πως θα μου αρέσει για έναν ακόμα λόγο: μου άρεσε πάρα πολύ το πρώτο, με το οποίο δεν έχουν ούτε ένα κοινό συστατικό! Πάντως, για όσες πρωτομυρίσουν το φετινό και δεν γνωρίζουν το παλιότερο, έχω να πω πως υπάρχει μεγάλη πιθανότητα να το ερωτευτούν κεραυνοβόλα.\nΟ Οίκος δεν είναι μεν διάσημος για τα αρώματά του, αλλά έχει δημιουργήσει κατά καιρούς πολύ σημαντικές συνθέσεις. Τελευταία, έχει μπει πιο βαθιά στο παιχνίδι της υψηλής αρωματοποιίας: η La Coleccion με 4 αρώματα, και η σειρά – φόρος τιμής στη Μαδρίτη «Un Paseo Por Madrid» με 8 αρώματα είναι niche συνθέσεις, περιορισμένης διανομής -και 2-3 από αυτές, πραγματικά ιδιαίτερες. © beautyworkshop.gr\nΚαι μια παρατήρηση, ενδεχομένως χρήσιμη, εν όψει βαλεντίνου: Θα έχετε διαπιστώσει κι εσείς πως, ανεξαρτήτως των δικών μας επιθυμιών και συμπαθειών, κάποια αρώματα είναι πάρα πολύ αγαπητά στους άνδρες, ενώ κάποια άλλα (όσο κι αν εμείς τα φοράμε και τα αγαπάμε) είναι από αδιάφορα ως ενοχλητικά. Το Aura ανήκει χωρίς δεύτερη σκέψη στην πρώτη κατηγορία. Είναι από τα ελάχιστα αρώματα που μέχρι και άνδρες φίλοι με ρωτούν ποιο άρωμα φοράω!\nΈνα Aura για σένα!\nΠρωτοδοκίμασα το Aura σε ένα blind tester (δηλαδή, ένα απλό μπουκαλάκι χωρίς τα διακριτικά της μάρκας) στο γραφείο της αγαπημένης μου φίλης, της Νανάς, το περασμένο καλοκαίρι, πριν το λανσάρισμά του στην αγορά -νομίζω, μάλιστα, πως τότε δεν είχε λανσαριστεί ούτε διεθνώς. Εντυπωσιάστηκα τόσο πολύ, που της είπα πως θα έγραφα post, πριν ακόμα το δοκιμάσω πάνω μου. Αυτό ήταν υπέρβαση, με δεδομένο πως ουδέποτε γράφω για οποιοδήποτε προϊόν αν δεν το φορέσω η ίδια για αρκετές μέρες. Και αυτό δεν ισχύει μόνο για τις κρέμες, αλλά και για τα αρώματα, η απόδοση των οποίων αλλάζει ανάλογα με τις καιρικές συνθήκες, τη διάθεσή μας, την ώρα της ημέρας κ.λπ. Για πρώτη φορά, λοιπόν, δεσμεύτηκα σχεδόν στα τυφλά. Για αυτό και η Νανά, που μάλλον εκτίμησε τον αυθορμητισμό μου, προσφέρθηκε εκτός από το δικό μου press sample, να μου δώσει ένα ακόμα, ως δώρο, για μια πολύ τυχερή αναγνώστρια του blog.\nΤα αρώματα Loewe δεν είναι συνηθισμένα, γιατί στόχος τους δεν είναι να πουλήσουν. Απευθύνονται κυρίως στις πελάτισσες του Οίκου, οι οποίες έχουν εξ ορισμού πιο εξεζητημένο γούστο. Το νέο Aura, ωστόσο, αν και δεν είναι κάποια ιδιότροπη, εκκεντρική μυρωδιά, νομίζω πως απευθύνεται σε πολύ μεγαλύτερο κοινό, χωρίς να χάνει από την κομψότητα του Οίκου. © beautyworkshop.gr\nΟπότε, ένα ολοκαίνουργιο Aura de Loewe θα έρθει να βρει μια τυχερή αναγνώστρια του blog μέσα στις επόμενες μέρες!\nΗ διαδικασία γνωστή: ένα μήνυμα εδώ, ως τα μεσάνυχτα της Κυριακής 9 Φεβρουαρίου στο οποίο θα μου γράφετε πότε ιδρύθηκε και από από ποια χώρα προέρχεται ο Οίκος Loewe.\nΥ.Γ. Με τόση Ισπανία στο ποστ, το νέο τραγούδι του Γιώργη Χριστοδούλου «Media Hora» κουμπώνει από μόνο του, χωρίς την παραμικρή δική μου προσπάθεια. Μόνο, να ευχαριστήσω πολύ-πολύ το φίλο μου τον Αλκιβιάδη που είχε την καλοσύνη να μου το στείλει.\nΠαιδική Χαρά Πικιώνη, Κεχαγιά 26, Φιλοθέη, Αθήνα\nCategory: art, beauty, bw home, family\t| Tags: angry birds, aura, gonzalo torrente ballester, φιλοθέη, γενέθλια, δημήτρης πικιώνης, εκδόσεις Ωκεανίδα, ισπανία, μαδρίτη, loewe, madrid\nΠερί έρωτος ερωτήματα »\n« Άγγελοι, μέλισσες, και άλλες ιστορίες


ΕΠΙΚΑΙΡΗ ΕΡΩΤΗΣΗ-Απομάκρυνση της παραγόμενης λάσπης στο Κέντρο Επεξεργασίας Λυμάτων Ψυτάλλειας\nΠρος τον Υπουργό ΠΕΧΩΔΕ κ.Σουφλιά\nΘέμα : Απομάκρυνση της παραγόμενης λάσπης στο Κέντρο Επεξεργασίας Λυμάτων Ψυτάλλειας\nΗ ολοκλήρωση του κέντρου επεξεργασίας λυμάτων Ψυτάλλειας περιλαμβάνει την ξήρανση της παραγόμενης λάσπης, η οποία στη συνέχεια είτε θα μεταφέρεται για ταφή είτε σαν καύσιμο υλικό στην τσιμεντοβιομηχανία. Το έργο της ξήρανσης έχει εγκριθεί από το ταμείο συνοχής της Ε.Ε..\nΗ ΕΥΔΑΠ προκήρυξε, στις 18-1-2005, δημόσιο ανοιχτό διαγωνισμό για τη «φόρτωση, μεταφορά και διάθεση της λάσπης», μέχρι την ολοκλήρωση του έργου της ξήρανσης και στις 28-1-2005 ανακηρύχθηκε προσωρινός μειοδότης.\nΗ συγκεκριμένη προσφορά περιλαμβάνει την ξήρανση και αεριοποίηση της λάσπης, επί της Ψυτάλλειας και όχι την απομάκρυνσή της.\nΗ συγκεκριμένη τεχνική λύση, η οποία σε τέτοια μεγέθη δεν έχει μέχρι σήμερα εφαρμογή πουθενά παγκοσμίως, βρίσκεται σε κατάφορη αντίθεση με τους ισχύοντες περιβαλλοντικούς όρους, την ελληνική και κοινοτική νομοθεσία.\nΣυναντά την καθολική αντίδραση της τοπικής αυτοδιοίκησης.\n1. Θα επιτρέψει την αεριοποίηση της λάσπης και τη συνακόλουθη ατμοσφαιρική ρύπανση;\n2. Πού θα διατίθεται η παραγόμενη τοξική τέφρα ;\n3. Ποια η άποψη της Κυβέρνησης για την ολοκλήρωση του έργου στην Ψυτάλλεια;\nΠρος ΥΠΕΧΩΔΕ για Απομάκρυνση της παραγόμενης λάσπης στο Κ.Ε. Ψυτάλλειας\nΓια τον κ. Υπουργό ΠΕΧΩΔΕ\nΘέμα: «Διαγωνισμός της ΕΥΔΑΠ για την απομάκρυνση της παραγόμενης λάσπης στο ΚΕΛΨ»\nΌπως είναι γνωστό, η ολοκλήρωση λειτουργίας του Κέντρου Επεξεργασίας Λυμάτων Ψυτάλλειας (Κ.Ε. Ψυτάλλειας ) περιλαμβάνει την ξήρανση της λάσπης, που παράγεται από τις προηγούμενες φάσεις της επεξεργασίας των λυμάτων. Η παραγόμενη ιλύς θα μεταφέρεται για ταφή ή σαν καύσιμο υλικό στην τσιμεντοβιομηχανία. Είναι ήδη εγκεκριμένοι οι περιβαλλοντολογικοί όροι της ως άνω λειτουργίας του ΚΕΛΨ. Το έργο της ξήρανσης είναι σε φάση δημοπράτησης (διαδικασία προεπιλογής) με εγκεκριμένη χρηματοδότηση από το Ταμείο Συνοχής της Ε.Ε.\nΜέχρι την ολοκλήρωση του ως άνω έργου προκειμένου να απομακρύνεται η παραγόμενη λάσπη από το ΚΕΛΨ, η ΕΥΔΑΠ στις 18-1-2005, προκήρυξε δημόσιο ανοικτό διαγωνισμό για τη φόρτωση, μεταφορά και διάθεση της λάσπης.\nΔέκα ημέρες μετά, στις 28-1-2005, το ΔΣ της ΕΥΔΑΠ ανακήρυξε προσωρινό μειοδότη την εταιρεία Χρ. Κωνσταντινίδης ΑΕ. Η συγκεκριμένη προσφορά περιλαμβάνει την καύση της λάσπης που παράγεται καθημερινά στο ΚΕΛΨ και ΚΕΛΜ, καθώς επίσης και των 200.000 τόνων αυτής, που βρίσκεται εναποτεθειμένη στις εγκαταστάσεις. Η απομάκρυνση και διάθεση δηλαδή μετετράπη σε καύση – αεριοποίηση .\nΗ συγκεκριμένη τεχνική λύση βρίσκεται σε κατάφορη αντίθεση με τους ήδη εγκεκριμένους περιβαλλοντικούς όρους, την ελληνική νομοθεσία και αυτή της Ε.Ε., διότι προκαλεί μεγάλη και ανεξέλεγκτης έκτασης ρύπανση του περιβάλλοντος.\nΗ καύση της λάσπης με τη μέθοδο της αεριοποίησης δεν έχει τύχη καμιάς εφαρμογής διεθνώς για τα μεγέθη που συζητάμε. Είναι επικίνδυνη λύση, αφού εκτός της ατμοσφαιρικής ρύπανσης, η καθημερινή παραγωγή περίπου 60 τόνων ιδιαίτερα τοξικής τέφρας, θα πρέπει να αποθηκεύεται σε ειδικούς χώρους ταφής, κάτι που δεν υπάρχει στην Ελλάδα.\nΗ εξέλιξη του θέματος έχει προκαλέσει την δικαιολογημένη αντίδραση της Νομαρχιακής και Δημοτικής Αυτοδιοίκησης της ευρύτερης περιοχής του Πειραιά και ανησυχία και αγανάκτηση στους κατοίκους της περιοχής.\nΗ λύση που προωθεί η ΕΥΔΑΠ στο συγκεκριμένο θέμα, δυναμιτίζει την ήδη βεβαρημένη περιβαλλοντικά ατμόσφαιρα, αφού τα παραγόμενα αέρια και η ιδιαίτερα τοξική τέφρα, θα προκαλέσουν μεγάλη ρύπανση, με ανεξέλεγκτες επιπτώσεις στην υγεία των κατοίκων του Λεκανοπεδίου.\n1.Σε τι ενέργειες θα προβεί, προκειμένου να ματαιωθεί η λύση που προωθεί η ΕΥΔΑΠ για καύση της λάσπης πάνω στο νησί, αφού όπως προαναφέρθηκε, θα προκαλέσει μεγάλη μόλυνση του περιβάλλοντος και ανεξέλεγκτες επιπτώσεις στην υγεία των κατοίκων του Λεκανοπεδίου; Βρίσκεται δε, σε κατάφορη αντίθεση με τους ήδη εγκεκριμένους περιβαλλοντικούς όρους από την Ελληνική Νομοθεσία και τη Νομοθεσία της Ε.Ε.\n2.Σε τι ενέργειες θα προβεί εναντίον της ΕΥΔΑΠ η οποία ανακήρυξε προσωρινό μειοδότη διαγωνιζόμενο ο οποίος προτείνει λύση πέραν αυτής που προβλέπεται στη διακήρυξη.\n3.Σε ποια ακριβώς φάση βρίσκεται, η εγκεκριμένη από το Ταμείο Συνοχής της Ε.Ε., οριστική λύση με την εγκατάσταση μονάδας ξήρανσης πάνω στο νησί; Πότε προβλέπεται χρονικά η ολοκλήρωση και λειτουργία της;\nΑΠΟΔΙΟΡΓΑΝΩΣΗ ΤΟΥ Ε.Κ.Α.Β. – ΥΠΟΒΑΘΜΙΣΗ ΣΤΕΛΕΧΙΑΚΟΥ ΤΟΥ ΔΥΝΑΜΙΚΟΥ\nΘΕΜΑ : ΑΠΟΔΙΟΡΓΑΝΩΣΗ ΤΟΥ Ε.Κ.Α.Β. – ΥΠΟΒΑΘΜΙΣΗ ΣΤΕΛΕΧΙΑΚΟΥ ΤΟΥ ΔΥΝΑΜΙΚΟΥ\nΤο ΕΚΑΒ αποτελεί απαραίτητο βραχίονα του ΕΣΥ. Στοχεύει στην ταχύτατη και ασφαλή μεταφορά πασχόντων συνανθρώπων μας, σε νοσοκομειακές μονάδες για περίθαλψη και νοσηλεία. Τον τελευταίο καιρό η λειτουργικότητα του ΕΚΑΒ είχε παρουσιάσει αξιοσημείωτη πρόοδο κάτι που επιβεβαιώθηκε με την άριστη ανταπόκρισή του την περίοδο των Ολυμπιακών Αγώνων.\nΤο Υπουργείο Υγείας οφείλει να παρακολουθεί άμεσα τη λειτουργία του ΕΚΑΒ και να προβαίνει σε διαρκείς βελτιωτικές παρεμβάσεις. Τα στελέχη του ΕΚΑΒ πρέπει να επιλέγονται αξιοκρατικά, να πληρούν επιστημονικά κριτήρια, να έχουν εξειδικευμένες γνώσεις και να διακρίνονται από αναπτυγμένη αίσθηση κοινωνικής ευθύνης. Οι κομματικές επιλογές στο νευραλγικό αυτό χώρο είναι απαράδεκτες και οδηγούν σε μαρασμό και υποβάθμιση.\nΤον τελευταίο καιρό παρατηρείται αποδιοργάνωση του ΕΚΑΒ, απορφάνισή του από έμπειρα και ικανά στελέχη και αντικατάστασή τους από άτομα άσχετα από το αντικείμενο. Θέτουν αμείλικτα ερωτήματα για τα κριτήρια, τις γνώσεις και την εμπειρία βάσει των οποίων επελέγησαν τα άτομα που στελεχώνουν σήμερα το ΕΚΑΒ\nΕρωτάται ο κ. Υπουργός και αιτείται η κατάθεσης των βιογραφικών των πιο κάτω:\nΑ) Με ποια κριτήρια και προσόντα επελέγη ο πρόεδρος του ΕΚΑΒ;\nΒ) Η υπευθυνότητα του εξειδικευμένου τμήματος των αεροδιακομιδών ανετέθη σε άπειρους και ακατάλληλους για το αντικείμενο υπαλλήλους. Ποιο είναι το βιογραφικό του υπευθύνου του εν λόγω τμήματος;\nΓ) Ο αντιπρόεδρος που τοποθετήθηκε δεν έχει καμία σχέση με την ιατρική ή τις διακομιδές (είναι τοπογράφος). Με ποια κριτήρια τον επιλέξατε;\nΔ) Αντικαταστάθηκε ο υπεύθυνος του τμήματος άμεσης επέμβασης από κομματικό στέλεχος της Ν.Δ. με γραμματικές γνώσεις στοιχειώδους εκπαίδευσης και με καμία εμπειρία ή διαπιστωμένη ικανότητα στην οργάνωση και τη διοίκηση. Με ποια κριτήρια τον επιλέξατε;\nΕ) Υπεύθυνος του τμήματος εκπαίδευσης ανέλαβε νέος επικουρικός ιατρός κομματικό στέλεχος της Ν.Δ.. Η θέση αυτή εξ” ορισμού απαιτεί άρτια επιστημονική κατάρτιση, εμπειρία και καταξίωση. Ποιο είναι το βιογραφικό του νέου υπεύθυνου;\nΣΤ) Μέχρι και τον προϊστάμενο του συνεργείου των ασθενοφόρων αντικαταστήσατε που είναι ο μοναδικός υπάλληλος του ΕΚΑΒ με το αντίστοιχο πτυχίο.\nΓια όλ” αυτά Ερωτάστε :\nΣε τι άμεσες ενέργειες θα προβείτε προκειμένου να σταματήσει η αναξιοκρατική κομματική εισβολή η οποία οδηγεί σε αποδιοργάνωση του ΕΚΑΒ με ό,τι αυτό συνεπάγεται για την προάσπιση της υγείας των πολιτών.\nΚΑΤΑΡΓΗΣΗ ΜΟΝΑΔΑΣ ΜΕΤΑΦΟΡΑΣ ΝΕΟΓΝΩΝ ΝΙΚΑΙΑΣ ΤΟΥ Ε.Κ.Α.Β. ΚΑΙ ΜΕΤΑΣΤΕΓΑΣΗ ΤΗΣ\nΘΕΜΑ : ΚΑΤΑΡΓΗΣΗ ΜΟΝΑΔΑΣ ΜΕΤΑΦΟΡΑΣ ΝΕΟΓΝΩΝ ΝΙΚΑΙΑΣ ΤΟΥ Ε.Κ.Α.Β. ΚΑΙ ΜΕΤΑΣΤΕΓΑΣΗ ΤΗΣ ΣΤΗΝ Κ.Υ. ΤΟΥ\nΌπως σας είναι γνωστό υπήρχε μονάδα μεταφοράς νεογνών-παιδιών του ΕΚΑΒ με έδρα το Γενικό Κρατικό Νοσοκομείο Νίκαιας. Το αυτοκίνητο, παραχωρήθηκε από το ίδρυμα «Το Χαμόγελο του Παιδιού», διαθέτει πλήρη και απαραίτητο εξοπλισμό. Η στελέχωσή του πραγματοποιήθηκε από εξειδικευμένους επικουρικούς ιατρούς του ΕΚΑΒ. Τον προηγούμενο χρόνο πραγματοποίησε 432 μεταφορές σε μονάδες εντατικής θεραπείας νεογνών του ΕΣΥ (οι 90 προέρχονταν από ιδιωτικά μαιευτήρια). Η έδρα της παραπάνω μονάδας στο ΠΓΝΝ είχε επιλεγεί αφενός για να καλύπτει τις ανάγκες της ευρύτερης περιοχής Πειραιά, αφετέρου διότι ευρίσκεται εγγύς του αεροδρομίου Ελευσίνας όπου αφικνούνται οι αεροδιακομιδές από τις διάφορες περιοχές της πατρίδας μας. Μια τρίτη ουσιαστική παράμετρος είναι ότι η μονάδα πρέπει να έχει αφετηρία οργανωμένη Μ.Ε.Ν.Ν. για υποστηρικτικούς λόγους (φόρτιση θερμοκοιτίδας, συντήρηση και ανανέωση αναλώσιμων υλικών, αντικατάστασή της σε περίπτωση βλάβης).\nΣε όλο το Λεκανοπέδιο υπήρχαν 2 μονάδες μεταφοράς νεογνών. Η μια με έδρα το νοσοκομείο Παίδων και η άλλη με έδρα το ΠΓΝΝ. Στις 15-12-2004, ο πρόεδρος του ΕΚΑΒ, που εσείς τοποθετήσατε, πήρε την απαράδεκτη, ανεύθυνη και πέραν κάθε λογικής απόφαση, να μεταφερθεί η εν λόγω μονάδα στην Κ.Υ. του ΕΚΑΒ, όπου δεν πληρείται καμία από τις πιο πάνω προϋποθέσεις. Στην ουσία δηλαδή παροπλίζεται και εν τέλει καταργείται η συγκεκριμένη μονάδα μεταφοράς νεογνών-παιδιών. Με την ίδια απόφαση η στελέχωση της μονάδας δε θα αποτελείται από εξειδικευμένους ιατρούς αλλά από το υπόλοιπο προσωπικό του ΕΚΑΒ. Σε ιατρούς δηλαδή που δεν έχουν αγγίξει ποτέ νεογέννητο. Και βέβαια κανείς από τους μόνιμους ιατρούς δε δέχθηκε να μπει σε αυτό το πρόγραμμα «καρμανιόλα». Δέχθηκαν μόνο κάποιοι συμβασιούχοι «όμηροι» ιατροί, προφανώς εκβιαζόμενοι.\nΌλα τα πιο πάνω υποβαθμίζουν υγειονομικά την ευρύτερη περιοχή του Πειραιά και την αφήνουν ακάλυπτη από μονάδα μεταφοράς νεογνών. Αθετούν την υπογραφείσα συμφωνία μεταξύ ΕΚΑΒ και «Το Χαμόγελο του Παιδιού». Είναι προφανές ότι σύντομα θα θρηνήσουμε απώλειες αφού η μεταφορά των νεογνών έχει ανατεθεί σε μη εξειδικευμένο προσωπικό. Σήμερα η υψηλού κόστους ειδική θερμοκοιτίδα, είναι αφημένη στους διαδρόμους κάποιων γραφείων αντί να φορτίζεται, να συντηρείται και να χρησιμοποιείται για κοινωνικό όφελος.\nΑπόδειξη της αναγκαιότητας λειτουργίας της κινητής μονάδας του Πειραιά είναι ότι η ΜΕΝΝ του ΠΓΝΝ πριν τη λειτουργία της είχε πληρότητα κάτω του 50%. Με τη λειτουργία της κινητής μονάδας, η πληρότητα έφτασε το 80% έως 100%. Μετά την τελευταία απόφαση η πληρότητα της ΜΕΝΝ φθίνει με προφανή επίπτωση στα οικονομικά των ασφαλιστικών οργανισμών. Αυτό εξ αντικειμένου πέραν της σπατάλης αποτελεί αντικειμενική στήριξη του ιδιωτικού τομέα.\nΗ προσπάθεια αναβάθμισης της υγείας στη χώρα μας και η στήριξη του δημόσιου χαρακτήρα της απαιτούν διαρκή και ενσυνείδητη ενασχόληση από ικανά και εξειδικευμένα στελέχη με κοινωνική ευθύνη. Τα συμβαίνοντα σήμερα στο ΕΚΑΒ συνιστούν οπισθοδρόμηση και υποβάθμιση. Αποκαλύπτουν μια νάρκη στους κόλπους του.\nΓια όλ” αυτά Ερωτάστε:\nΣε τι άμεσες ενέργειες θα προβείτε προκειμένου να επανορθώσετε το ιατρικό και κοινωνικό ατόπημα που επιτελείται;\nBy admin On 8 Ιανουαρίου 2005 In Βουλη των Ελληνων - ερωτησεις/ομιλιες, Για τον Πολιτισμο\nΟΠΑΠ Α.Ε.-Διεθνής διαγωνισμός προμήθειας μηχανογραφικού εξοπλισμού\nΠΡΟΣ ΤΟΥΣ ΥΠΟΥΡΓΟΥΣ: ΠΟΛΙΤΙΣΜΟΥ ΚΑΙ ΟΙΚΟΝΟΜΙΑΣ και ΟΙΚΟΝΟΜΙΚΩΝ\nΘΕΜΑ : «ΟΠΑΠ Α.Ε.» – ΔΙΕΘΝΗΣ ΔΙΑΓΩΝΙΣΜΟΣ ΠΡΟΜΗΘΕΙΑΣ, ΕΓΚΑΤΑΣΤΑΣΗΣ ΚΑΙ ΣΥΝΤΗΡΗΣΗΣ ΜΗΧΑΝΟΓΡΑΦΙΚΟΥ ΕΞΟΠΛΙΣΜΟΥ ΚΕΝΤΡΩΝ ΚΑΙ ΤΕΡΜΑΤΙΚΩΝ ΚΑΘΩΣ ΚΑΙ ΥΠΟΣΤΗΡΙΚΤΙΚΟΥ ΕΞΟΠΛΙΣΜΟΥ ΚΑΙ ΥΠΗΡΕΣΙΩΝ – ΑΜΟΙΒΕΣ ΕΠΙΤΡΟΠΗΣ ΔΙΑΚΗΡΥΞΗΣ ΚΑΙ ΥΠΟΣΤΗΡΙΚΤΙΚΗΣ ΕΤΑΙΡΕΙΑΣ\nΠροβληματισμό και απορία δημιουργούν ενέργειες και αποφάσεις της ΟΠΑΠ Α.Ε., που είδαν το φως της δημοσιότητας. Οι αποφάσεις αυτές αφορούν προκήρυξη διαγωνισμού και ανάθεση μελετών κατά τρόπο που βλάπτει τα συμφέροντα του ΟΠΑΠ και περιέχει όλα τα χαρακτηριστικά διάπραξης ενδεχομένως και ποινικών αδικημάτων. Για το θέμα αυτό άλλωστε, εξέδωσε ανακοίνωση ο σύλλογος υπαλλήλων του ΟΠΑΠ, η οποία καυτηριάζει τις επιλογές και περιγράφει πράξεις και παραλήψεις του διοικητικού συμβουλίου, οι οποίες βλάπτουν τα συμφέροντα της εταιρείας.\nΚαι όλ” αυτά προφανώς, προς επιβεβαίωση της «σεμνότητας, ταπεινότητας και διαφάνειας» που έχει διακηρύξει η Κυβέρνηση και ο Πρωθυπουργός, η οποία όμως στην πράξη μεταφράζεται σε ευνοιοκρατική και χαριστική υποστήριξη των ημετέρων, σε βάρος των συμφερόντων του δημοσίου.\nΣύμφωνα με την από 26/2/2004 διακήρυξη δημόσιου διεθνούς διαγωνισμού, η ΟΠΑΠ Α.Ε. είχε αποφασίσει την προμήθεια, εγκατάσταση και συντήρηση μηχανογραφικού εξοπλισμού, ύψους 120εκατ.€, με καταληκτική ημερομηνία υποβολής των προσφορών, την 17-6-2004. Το Διοικητικό Συμβούλιο, το οποίο διορίστηκε από τη σημερινή Κυβέρνηση, σε συνεδρίαση, 2μέρες μόλις πριν την καταληκτική αυτή ημερομηνία, δηλαδή στις 15-6-2004 (25η συνεδρίαση Δ.Σ.), αποφάσισε κατά πλειοψηφία και χωρίς να αιτιολογήσει επαρκώς τους λόγους, τη ματαίωση του διαγωνισμού. Σημειωτέον, δεν υπάρχει υπηρεσιακή εισήγηση που να εξηγεί τους λόγους αλλαγής της προηγούμενης προκήρυξης τόσο σε οικονομικό όσο και σε τεχνικό επίπεδο. Ακόμα δεν υπάρχει ούτε γνωμοδότηση της νομικής υπηρεσίας, για τη νομιμότητα της απόφασης του Δ.Σ. αλλά και την ευθύνη των παρεκκλίσεων από τις δεσμεύσεις έναντι των μετόχων όπως αποτυπώνονται στα ενημερωτικά δελτία των μετοχοποιήσεων.\nΣτην 31η συνεδρίαση, της 23 Σεπτεμβρίου 2004, το Δ.Σ. του ΟΠΑΠ αποφάσισε τη συγκρότηση νέας επιτροπής διακήρυξης του ως άνω διαγωνισμού, αποτελούμενη από τους κ.κ. Καΐση Αθανάσιο, Τσιτσικλή Ιωάννη, Αργυράκη Παναγιώτη, Τζιαμπίρη Γεώργιο, Γκοτζαμάνη Βασίλειο, Σημαιοφορίδη Αγάπιο και Κούκη Μηνά. Ακόμα αποφάσισε την ανάθεση της εκτέλεσης «μελέτης σχετιζόμενης με τον ως άνω διαγωνισμό» στους καθηγητές του Α.Π.Θ. κ.κ. Βλαχάβα Ιωάννη και Λιναρδή Παναγιώτη, έναντι του ποσού των 100.000€ πλέον ΦΠΑ και των εξόδων μετακίνησης, διαμονής και διατροφής των καθηγητών και 3 ακόμα μελών της επιστημονικής τους ομάδας.\nΣε επόμενη συνεδρίαση, συγκεκριμένα στην 33η ,της 14-10-2004, το Δ.Σ., έπειτα από εισήγηση του προέδρου του κ.Φιλιππίδη, αποφάσισε την αύξηση του προϋπολογισμού του έργου σε 200 εκατ.€, χωρίς καμία προηγούμενη μελέτη ή εμπεριστατωμένη και τεκμηριωμένη ανάλυση από ειδικούς, που να αιτιολογεί επαρκώς την κατά 80 εκατ.€, αύξηση. Στην ίδια συνεδρίαση το Δ.Σ. αποφάσισε για τις αμοιβές της επιτροπής διακήρυξης του διαγωνισμού ως εξής: Καΐσης Αθανάσιος (Καθηγητής Νομικής ΑΠΘ), Τσιτσικλής Ιωάννης (Καθηγητής ΗΠΑ), Αργυράκης Παναγιώτης (Καθηγητής ΑΠΘ), Τζιαμπίρης Γεώργιος (Δρ. Πληροφορικής) από 125.000€ πλέον ΦΠΑ και εξόδων μετακίνησης. Στην ίδια απόφαση αποφάσισε την ανάθεση υποστηρικτικών υπηρεσιών για τον πιο πάνω διαγωνισμό στην εταιρεία «Γ.ΤΖΙΑΜΠΙΡΗΣ ΚΑΙ ΣΙΑ Ε.Ε.», έναντι 24.000 € μηνιαίως. Η σύμβαση είναι διάρκειας 1 έτους με δυνατότητα επέκτασης 1 έτους ακόμα.\nΛαμβάνοντες υπόψη ότι:\n1. Ο ΟΠΑΠ είναι δημόσιος οργανισμός εποπτευόμενος από το Υπουργείο Πολιτισμού, εισηγμένος στο χρηματιστήριο με το 51% των μετοχών ν” ανήκει στο ελληνικό δημόσιο, το δε Δ.Σ. της εταιρείας διαχειρίζεται δημόσιο χρήμα αλλά και χρήματα των μετόχων. Ο κος Α.Φιλιππίδης εισηγήθηκε, το δε Δ.Σ. αποφάσισε ο προϋπολογισμός του έργου να ανέλθει στα 200εκατ. €.\nΗ απόφαση αυτή ελήφθη: α) χωρίς καμία μελέτη ή υπηρεσιακή εισήγηση που να τεκμηριώνει τον ως άνω προϋπολογισμό. β) Δίχως να υπάρχει αιτιολογημένο αίτημα υπηρεσίας που να εισηγείται την αναγκαιότητα διεύρυνσης του αντικειμένου του διαγωνισμού, κατά 80 εκατ.€.\nΣημειωτέον η επένδυση των 200εκατ.€ είναι η υψηλότερη από σύστασης του ΟΠΑΠ, οι δε ως άνω ενέργειες του Δ.Σ. έχουν όλα τα χαρακτηριστικά σκανδάλου.\n2. Αντί ν” ακολουθηθεί η ορθή θεσμική διαδικασία και να ενημερωθούν οι πρυτανικές αρχές των ελληνικών πανεπιστημίων, για την αναγκαιότητα σύστασης επιτροπής διακήρυξης, , η οποία θα αποτελείτο από ειδικούς επιστήμονες και αυτές να προτείνουν τα μέλη και τις αμοιβές τους, έγιναν αυθαίρετοι και μεροληπτικοί ορισμοί, κατά παράβαση του κανονισμού «προμήθειας υλικών και υπηρεσιών» της εταιρείας.\n3. Όπως αναφέρεται στα πρακτικά ο χρόνος λειτουργίας της επιτροπής διακήρυξης προσδιορίστηκε για 3μηνο περίπου. Και οι κ.κ. Υπουργοί άφησαν να δοθούν εξωπραγματικά ποσά αμοιβής ύψους 500.000€ στα μέλη της επιτροπής, ασύλληπτα για την ελληνική αλλά και την παγκόσμια πραγματικότητα.\n4. Στην εξέλιξη του διαγωνισμού θα συσταθούν ακόμα επιτροπή αξιολόγησης και κατάρτισης της σύμβασης και επιτροπή παρακολούθησης και τελικής παραλαβής. Σημειωτέον ότι σύμφωνα με απόφαση του Οργανισμού το κόστος των επιτροπών θα ανέλθει στο ιλιγγιώδες ύψος των 2.300.000 €, το οποίο σε κάθε περίπτωση είναι αδικαιολόγητο. Ακόμα σύμφωνα με πρόταση του κ.Φιλιππίδη οι επερχόμενες επιτροπές θα έχουν την ίδια σύνθεση με την επιτροπή διακήρυξης.\n5. Αποκλείστηκαν από την επιτροπή εκπρόσωποι του Δ.Σ. του συλλόγου των εργαζομένων. Όπως επίσης και εξειδικευμένοι μόνιμοι υπάλληλοι του οργανισμού, πλην ενός, κατά παράβαση της πάγιας πρακτικής.\n6. Για το ίδιο αντικείμενο πέραν της επιτροπής διακήρυξης επίσης αυθαίρετα και ως εκ περισσού ανατέθηκε μελέτη 100.000 € , σε δύο άλλους καθηγητές, οι οποίοι σύμφωνα με την απόφαση «θα εκτελέσουν μελέτη σχετιζόμενη με τον ως άνω διαγωνισμό».\n7. Στη συνεδρίαση του Δ.Σ. του ΟΠΑΠ, της 14-10-2004, αποφασίστηκε η ανάθεση υποστηρικτικών υπηρεσιών για το διαγωνισμό στην εταιρεία «Γ.ΤΖΙΑΜΠΙΡΗΣ ΚΑΙ ΣΙΑ Ε.Ε.», δηλαδή μιας εταιρείας που ανήκει σε ένα από τα μέλη της επιτροπής διακήρυξης, αντί του συνολικού ποσού των 576.000€. Και ακόμα ότι:\nØ Το ποσό αυτό κατανέμεται ανά μήνα, μέσω 2 ανεξάρτητων συμβάσεων, προκειμένου να εμφανιστεί σύννομη η πράξη.\nØ Για τις δραστηριότητες δε της εταιρείας διατίθενται ακόμα και γραφεία εντός των διοικητικών υπηρεσιών του οργανισμού.\nØ Για την απόφαση αυτή ο σύλλογος εργαζομένων του ΟΠΑΠ εξέδωσε ανακοίνωση με την οποία επεσήμανε ότι οι υπηρεσίες και οι υπάλληλοι του οργανισμού είναι άριστοι γνώστες του αντικειμένου και μπορούν άνετα ν” αναλάβουν το πιο πάνω έργο. Πρόκειται αναμφίβολα για μια φωτογραφική ανάθεση σε εταιρεία ημετέρων.\nΗ ΟΠΑΠ Α.Ε. θα δαπανήσει ένα υπέρογκο ποσό για έργο που μπορούν να υλοποιήσουν οι υπηρεσίες της.\nΔεν ίσχυσαν αντικειμενικά κριτήρια στην επιλογή της ως άνω Ετερόρρυθμης Εταιρείας.\nΈγινε κατάτμηση του ποσού και απευθείας ανάθεση.\nΔεν προκηρύχθηκε διαγωνισμός σύμφωνα με τον κανονισμό προμήθειας υλικών και υπηρεσιών της ΟΠΑΠ Α.Ε., για να εξασφαλιστεί η καλύτερη προσφορά, αφού το συνολικό ποσό υπερβαίνει τα 150 εκατ. €.\nΑλλά και με την κατάτμηση που επιχειρήθηκε επελέγη μια Ε.Ε., χωρίς εμπειρία, χωρίς επιστημονική στελέχωση, κατά τεκμήριο ανεπαρκής για την στήριξη ενός τόσο μεγάλου διαγωνισμού. Διότι πρόκειται για νεοσύστατη εταιρεία (συστάθηκε στις 24-7-2002) με εταιρικό κεφάλαιο μόλις 600€, χωρίς έργο και εμπειρία, η οποία έχει καταθέσει μια μόνο φορολογική δήλωση και μάλιστα ζημιογόνο, με ακαθάριστα έσοδα μόλις 9.300€.\nΕπειδή όλα τα ανωτέρω προμηνύουν τη διάπραξη προαποφασισμένης απιστίας σε βάρος του ΟΠΑΠ,\nα) Διότι δεν παρεμβαίνουν για να ελέγξουν τις παραπάνω διαδικασίες και να σταματήσουν το εν εξελίξει σκάνδαλο.\nβ) Διότι δε λαμβάνουν μέτρα κατά της διοίκησης του ΟΠΑΠ , που κατά αυθαίρετο και παράνομο τρόπο επιχειρεί τη διασπάθιση δημοσίου χρήματος.\nγ) Διότι αποδέχονται τη σκανδαλώδη και αναιτιολόγητη αύξηση του υλικού αντικειμένου του διαγωνισμού στο ιλιγγιώδες ποσό των 200 εκατ.€ .\nδ) Και τέλος, διότι δε σταματούν τις μεθοδεύσεις που καθοδηγούν το διαγωνισμό σε προαποφασισμένη κατεύθυνση.\nΝομοσχέδιο για ΔΕΚΟ\nΑρέσκεστε να μιλάτε για επανίδρυση του κράτους, για εξυγίανση του Δημόσιου Τομέα. Και όλ” αυτά με όμορφα λόγια και κεντρώες ρητορικές. Επειδή όμως η πολιτική κρίνεται από τα έργα και τις ημέρες και όχι από τα λόγια, όπως ακριβώς τα δέντρα κρίνονται από τους καρπούς τους, το σύνολο του ελληνικού λαού παρακολουθεί μια Κυβέρνηση χωρίς σχέδιο, χωρίς μπούσουλα, χωρίς προοπτική, να βάλλει εναντίον των κατακτήσεών του.\nΤον προηγούμενο Ιούλιο, με το νομοσχέδιο του Υπουργείου Ανάπτυξης, επιδράματε εναντίον των μικρομεσαίων επιχειρήσεων, απελευθερώνοντας το ωράριο λειτουργίας των καταστημάτων. Μέτρο που συνέφερε μόνον τα μεγάλα πολυκαταστήματα και το παγκοσμιοποιημένο εμπόριο. Χωρίς να λάβετε υπόψη σας τις απονενοημένες αντιδράσεις των μικρομεσαίων επιχειρήσεων και την κατηγορηματική άρνηση των εκλεγμένων φορέων τους. Καταγραφήκατε ως ολετήρας των μικρομεσαίων επιχειρήσεων.\nΕπίσης τον Ιούλιο, με τον υδράργυρο στους 40 βαθμούς και τους περισσότερους εργαζόμενους σε άδεια απορυθμίσατε το ωράριο εργασίας των εργαζομένων, καταργήσατε το 8ωρο, μειώσατε τις αμοιβές των υπερωριών, επαναφέρατε το διευθυντικό δικαίωμα, μετατρέποντας τους εργαζόμενους σε είλωτες. Επιχειρήσατε την ασιατικοποίηση του κόστους εργασίας στο όνομα του ανταγωνισμού. Έτσι αφαιρετικά ή και αφελώς θα έλεγα, νομίζοντας ότι μειώνοντας το κόστος εργασίας θα βελτιώσετε την ανταγωνιστικότητα. Βεβαίως κατά κεραίαν δε λάβατε υπόψη σας τις αντιδράσεις της ΓΣΣΕ , αλλά ούτε και του ΣΕΒ ο οποίος αποδέκτηκε ότι δεν είναι δυνατή περαιτέρω μείωση μισθών στη χώρα μας. Έχετε καταργήσει στην πράξη τον κοινωνικό διάλογο επαναφέροντας τον τόπο στη δίνη των κοινωνικών συγκρούσεων και των ταξικών αντιπαραθέσεων. Και είναι εντυπωσιακή η υποκρισία και η περιφρόνηση χωρίς καμιά αναστολή στο σύνολο των οργανωμένων κοινωνικών φορέων.\nΣήμερα παρακολουθούμε την τρίτη πράξη αυτού του αντιλαϊκού αλλά και αντιαναπτυξιακού έργου, το οποίο όμως δυστυχώς , δεν τελειώνει εδώ. Έργο ενός μαθητευόμενου συγγραφέα χωρίς αρχή , μέση και στόχο. Ενός έργου χωρίς ενεργό παράσταση.\nΜε τον παραπλανητικό τίτλο ‘δημόσιες επιχειρήσεις και οργανισμοί ‘ (ΔΕΚΟ) επιχειρούνται τα εξής\n*αποδιάρθρωση των εργασιακών σχέσεων\n*υπονόμευση του θεσμού των συλλογικών συμβάσεων\n*αμφισβήτηση του κοινωνικού διαλόγου αλλά και της οικονομικής και κοινωνικής επιτροπής\nΕίναι γνωστή η δυσανεξία της δεξιάς και στον κοινωνικό διάλογο και στον κοινωνικό έλεγχο και αυτό φαίνεται σε κάθε νομοσχέδιο που καταθέτετε , έτσι π.χ. στο νόμο περί περαιτέρω μετοχοποίησης του ΟΠΑΠ αφαιρέσατε τη συμμετοχή τους στο ΔΣ και των εκπροσώπων των εργαζομένων και τους εκπροσώπων της ΟΚΕ . Τώρα εξαιρείτε εν τοις πράγμασι τους κοινωνικούς εταίρους παραβιάζοντας τις αρχές της κοινωνικής διαβούλευσης.\n*Καταργείτε βασικές αρχές του εργατικού δικαίου\n*παραβιάζετε το σύνταγμα παρά τις παρατηρήσεις της επιστημονικής επιτροπής της Βουλής\n*επιχειρείτε να δημιουργήσετε ένα ιδιότυπο management σε καμιά περίπτωση δεν ανταποκρίνεται στις σύγχρονες απαιτήσεις .\nΈτσι χωρίς να προσδιορίζετε τα κριτήρια επιτυχίας ή αποτυχίας, χωρίς επανέλεγχο και με ουσιαστικά κυρίαρχο τον αυθαίρετο και απόλυτο κυβερνητικό έλεγχο.\nΤέλος επιχειρείτε εκχώρηση του κρατικού πλούτου στον ιδιωτικό τομέα.\nΌμως το μέγα ζητούμενο με αυτό το νομοσχέδιο, δεν είναι το τι λέγεται αλλά το τι αποσιωπάται και τι τροφοδοτείται\nΧρέος κάθε κυβέρνησης είναι η διατήρηση και η διεύρυνση του εθνικού πλούτου.\nΑναφύεται κ. Υπουργέ, ένα μεγάλο ερώτημα και έχετε την υποχρέωση να απαντήσετε ευθέως . Υπάρχει από μεριάς σας πολιτική βούληση , διατήρησης του Εθνικού Πλούτου;\nΔεν ρωτώ για διεύρυνση γιατί η απάντηση είναι κατηγορηματικά αρνητική. Αλλά διαπιστώνω, ότι έχετε την πολιτική βούληση εκποίησης του εθνικού πλούτου. όμως ερωτώ , τελικά θα μείνει κάτι στο κράτος και τι ; Αυτό που αποσιωπάτε από το νομοσχέδιο , είναι ότι η κυβέρνηση σήμερα στερεί από την ελληνική κοινωνία το δικαίωμα να μεταφέρει στις επόμενες γενεές τον πλούτο που με άπειρες στερήσεις συγκέντρωσαν οι προηγούμενες.\nΚύριοι δεν είστε ιδιοκτήτες του Εθνικού πλούτου, είστε εκλεγμένοι εκπρόσωποι του λαού , επιφορτισμένοι να προασπίζετε τα συμφέροντα του. Στο όνομα της κακής διαχείρισης κάποιων επιχειρήσεων , ευθύνη που βαραίνει τις Κυβερνήσεις και τις Διοικήσεις και ουδόλως τους εργαζόμενους , εσείς δεν εκχωρείτε το management , αλλά εκχωρείτε τις επιχειρήσεις , επιρρίπτοντας τις ευθύνες στους εργαζόμενους.\nΚύριοι της Νέας Δημοκρατίας, τώρα γίνεται κατανοητό , τι εννοούσατε όταν εξαγγείλατε την επανίδρυση του κράτους . Οραματίζεστε φαίνεται ένα κράτος , που θα φορολογεί τους πολίτες και θα διευθύνει την αστυνομία και τα δικαστήρια με έξωθεν παρεμβάσεις. Ένα κράτος φοροεισπράκτορα, δικαστή και αστυνόμο. Επιστρέφετε στο απώτατο παρελθόν . Ταυτίζεστε ακόμα και με τους τιμητές του ιδρυτής σας , που τον κατηγορούσαν για σοσιαλμανία. Και καταργείτε το κράτος στρατηγείο που εγκαθίδρυσε ο Ανδρέας Παπανδρέου και υπηρέτησαν οι κυβερνήσεις του ΠΑΣΟΚ.\nΚύριοι συνάδελφοι, σε κανένα λεξικό στον κόσμο παγκοσμιοποίηση δε σημαίνει διαμελισμός και κλήρος στα ιμάτια του Εθνικού Πλούτου. Δεν σημαίνει πλειστηριασμός της περιουσίας του ΕΟΤ, της Κτηματικής Εταιρείας του δημοσίου, της ΕΥΔΑΠ, του ΟΠΑΠ και άλλων. Η εθνική αντιπροσωπεία δικαιούται να γνωρίζει αν υπάρχουν έσχατα όρια σε αυτήν τη στρατηγική εκποίησης που εξυφαίνετε . Απαντήστε λοιπόν.\nΥπό την παγκοσμιοποίηση τελεί και η Γαλλία, που αρνείται να άρει την υποστήριξή της στο Εθνικό αγροτικό της κεφάλαιο , εξου και οι ατέρμονες διαπραγματεύσεις με την Ευρωπαϊκή ΄Ένωση. Το ίδιο και η Γερμανία , με το κοινωνικό κεφάλαιο να παίζει πρωτεύοντα ρόλο στο τραπεζικό της σύστημα και να υπογράφεται στρατηγικής σημασίας συμφωνία μεταξύ γερμανικών και ρωσικών κρατικών εταιρειών στον τομέα της μεταφοράς ενέργειας. Με συμμετοχή μάλιστα στο Δ.Σ , τους τέως καγκελάριου Σρέντερ. Το ίδιο και στην Αγγλία με το συγκεκριμένο καθεστώς γης , όπου επιτρέπονται οι μακροχρόνιες μισθώσεις κρατικής γης δεν πωλείται όμως τίποτα. Αλλά και στην ίδια την Αμερική, υπήρξε έντονη αντίδραση όταν κινέζικες επιχειρήσεις προσπάθησαν να εξαγοράσουν εταιρεία πετρελαίου.\nΣε αυτό το παγκόσμιο περιβάλλον και προκειμένου να καλύψετε τα ελλείμματα που η άστοχη και επιζήμια απογραφή σας δημιούργησε , επαναφέρεται τη χώρα μας στην εποχή της ψωροκώσταινας. Δεν έχετε καμία στρατηγική στήριξης του Εθνικού Κεφαλαίου, δημόσιου ή ιδιωτικού. Γι αυτό και να είστε σίγουροι ότι θα αποτύχει η όποια συνεργασία επιχειρήσετε μεταξύ ιδιωτικού και δημόσιου τομέα. Γιατί και τον δημόσιο τομέα εκποιείτε και τους ιδιώτες χωρίζετε σε ημέτερους και μη σύμφωνα με τη συνταγή του Μπαϊρακτάρη.\nΕμείς σας προτείνουμε την υπέρβαση από το αδιέξοδο, με έναν ανοικτό αναπτυξιακό διάλογο .\nΚυρίες και Κύριοι, κλείνοντας εκείνο που έχω να επισημάνω είναι ότι ενώ το νομοσχέδιο για τις ΔΕΚΟ , δεν κάνει καμιά αναφορά στις αναγκαίες μεταρρυθμίσεις για τη βελτίωση τους, την ανταγωνιστικότητά τους και την παροχή φτηνότερων και καλύτερων υπηρεσιών στους πολίτες , ενδιαφέρεται μόνο να παρακάμψει το ΑΣΕΠ , να καταργήσει δηλαδή την ισονομία , την αξιοκρατία και τη διαφάνεια. Ετοιμάζεται δηλαδή να προβεί σε πελατειακής τακτικής προσλήψεις.\nΌσον αφορά την ρητορική της Κυβέρνησης , για άρση της μονιμότητας στους νέο προσλαμβανόμενους , έχω να κάνω μια πρόταση προς τη Δήμαρχο Αθηναίων , να μετονομάσει την Πλατεία Κλαυθμώνος , σε πλατεία Νέας Δημοκρατίας ή καλύτερα σε πλατεία Αλογοσκούφη.\nBy admin On 8 Ιανουαρίου 2005 In Βουλη των Ελληνων - ερωτησεις/ομιλιες, Για την Οικονομια\nΚοινωνικός Προϋπολογισμός 2005\nΟ κοινωνικός προϋπολογισμός κατατίθεται από τον Υπουργό Απασχόλησης και Κοινωνικής προστασίας κάθε χρόνο και συζητιέται στη Βουλή όπως προβλέπεται από το νόμο 2084/92. Περιλαμβάνει τα ποσά που θα διατεθούν από το κράτος για κοινωνική προστασία. Δηλαδή για ασφάλιση, υγεία, πρόνοια καθώς και τους ίδιους πόρους έσοδα και δαπάνες των ασφαλιστικών οργανισμών. Και αναρωτιέται κανείς πώς είναι δυνατόν ο προϋπολογισμός του 2005 να συζητιέται λίγες μέρες πριν το τέλος του συγκεκριμένου έτους και όχι πολύ νωρίτερα.\nΕίναι αλήθεια ότι και τα προηγούμενα έτη συζητήτο στο τέλος του οικονομικού έτους. Αυτή τη φορά όμως συνέβη το εξής καινοφανές. Ο κοινωνικός προϋπολογισμός κατετέθη μόλις προχθές το βράδυ χωρίς να προηγηθεί συζήτηση, χωρίς να υπάρξει επίσημη παρουσίαση των στοιχείων και σε μειωμένα μάλιστα αντίγραφα.\nΑυτό σημαίνει είτε υποβάθμιση από μεριάς του Υπουργείου για ένα τόσο μεγάλο θέμα είτε έλλειψη προγραμματισμού από μεριάς του ή στη χειρότερη περίπτωση σηματοδοτεί την αναδίπλωση του κράτους και τον περιορισμό των δαπανών κοινωνικής προστασίας. Και δεν υπάρχει καμία αμφιβολία κάτι που προκύπτει και λογιστικά και πολιτικά ότι υπάρχει περιορισμός των δαπανών κοινωνικής προστασίας. Και αυτό συμβαίνει σ” ένα περιβάλλον όπου διευρύνεται το χάσμα, όπου διευρύνεται η κοινωνική ανισότητα στη χώρα μας. Όπως αποδεικνύεται από μελέτες της Eurostat αλλά και της Γενικής Γραμματείας της Εθνικής Στατιστικής Υπηρεσίας της Ελλάδας.\nΕίναι η 1η φορά από το 1993 που σημειώνεται κάμψη σ” όλους τους δείκτες που δείχνουν τις συνθήκες διαβίωσης το ποσοστό του ΑΕΠ για κοινωνικές δαπάνες.\nΑλλά πώς θα μπορούσε να μην είναι έτσι μετά το δημόσιο και διεθνές αυτομαστίγωμα της Κυβέρνησης που έγινε με την δημοσιονομική απογραφή;\nΗ συγκεκριμένη πράξη εξέθεσε τη χώρα και έθεσε την οικονομία της υπό επιτήρηση. Αφαίρεσε από την Κυβέρνηση τη δυνατότητα της ήπιας προσαρμογής παρά τις περί του αντιθέτου διακηρύξεις.\nΗ επιτήρηση αυτή εξ” αντικειμένου εξωθεί την Κυβέρνηση σε λήψη μέτρων κατά των μεσαίων και χαμηλών εισοδημάτων. Τα άτομα δηλαδή που έχουν περισσότερη ανάγκη από ένα δίκτυο κοινωνικής προστασίας.\nΚατ” εξοχήν στην πολιτική οι πράξεις κρίνονται εκ του αποτελέσματός τους. Και η πολιτική της Κυβέρνησης στον τομέα αυτό που τείνει στην κοινωνική αναλγησία φαίνεται πως ξεκινά από το δόγμα της νεοφιλελεύθερης κυρίας Θάτσερ ότι η κοινωνία είναι ανύπαρκτη.\nΣύγχρονο κοινωνικό κράτος νοείται αυτό που έχει ως στόχο τη δημιουργία καλύτερων συνθηκών διαβίωσης για τους πολίτες του. Ο πολίτης δικαιούται και προσδοκά μια διαρκώς βελτιούμενη καθημερινότητα με λιγότερους κινδύνους και περιορισμούς. Με μεγαλύτερη ελευθερία και περισσότερες εγγυήσεις κατοχύρωσης επιπέδου ζωής σε συνθήκες ασφάλειας.\nΗ αντιμετώπιση της ανεργίας, η αναδιανομή του εισοδήματος υπέρ των ασθενέστερων τάξεων αλλά και η ανακατανομή του πλούτου υπέρ των φτωχότερων περιοχών όπως και η διεύρυνση ενός συστήματος ασφάλισης είναι αυτά που χαρακτηρίζουν την ιδεολογική και πολιτική ταυτότητα της εκάστοτε κυβερνώσας παράταξης.\nΣήμερα όσο ποτέ άλλοτε η Κυβέρνηση δείχνει τις πραγματικές προθέσεις. Των νεοφιλελεύθερο συνταγών και προβάλει το πραγματικό της πρόσωπο που έρχεται σε άμεση αντίθεση με τις προεκλογικές πολιτικές της εξαγγελίες που δημιούργησαν προσδοκίες αλλά που όμως στην πράξη αποδεικνύεται ότι επρόκειτο για εξαπάτηση.\nΣήμερα βιώνουμε μια γκρίζα πολιτική χωρίς καμία δέσμευση χωρίς προγράμματα και κυρίως χωρίς προοπτική. Και ακόμα χειρότερα βλέπουμε μια στάση που διασφαλίζει την μεγαλύτερη και ταχύτερη κερδοσκοπική δραστηριότητα των ιδιωτικών επιχειρήσεων στο χώρο του ιδιωτικού κράτους.\nΚαι μόνο απλή ανάγνωση των στοιχείων της Eurostat για τις δαπάνες κοινωνικής προστασίας σε σχέση με το ΑΕΠ ετησίως, την τελευταία δεκαετία εξάγει αβίαστα το εξής συμπέρασμα. Ότι από το 1993 μέχρι το 2003 οι δαπάνες αυτές αυξάνονται. Από 22% το 93 στο 27,1% το 2003.\nΗ Ελλάδα κατά το 2002 δαπάνησε για πολιτικές κοινωνικής προστασίας 26,6% του ΑΕΠ ετησίως. Συγκλίνοντας αισθητά προς το μέσο κοινοτικό όρο που ήταν 27,1%. Φέτος ο νέος κοινωνικός προϋπολογισμός που μας παρουσιάζετε και ο οποίος αποτελεί συνέχεια του περσινού, τα ποσά που διατίθενται για την κοινωνική προστασία παρουσιάζουν μια στασιμότητα κάνοντας αντιγραφή των προηγούμενων ετών. Στην πραγματικότητα όμως υπάρχει σαφής μείωση των ποσών ακόμα και σε σχέση με πέρυσι.\nΘα σας δώσω έναν πραγματικό αριθμό που βρίσκεται στη σελίδα 21 του κατατεθέντος προϋπολογισμού. Ο προϋπολογισμός για την πρόνοια το 2004 ήταν 720 εκατ.€ και φέτος 695 εκατ.€. αυτό και μόνο το νούμερο δείχνει το πραγματικό σας πρόσωπο και την ομολογία σας ότι δεν υπάρχει η αναμενόμενη ανάπτυξη. Και ποιος θα πληρώσει το μάρμαρο; Τα χαμηλά κοινωνικοοικονομικά στρώματα μέσω της μείωσης των κοινωνικών δαπανών.\nΕπιστρέφουμε δηλαδή ολοταχώς στην περίοδο 90-93 όπου μειώθηκαν κατά πολύ οι κοινωνικές δαπάνες και στη ζήτημα αυτό της κοινωνικής προστασίας η χώρα μας απομακρύνθηκε κατά 6,5 μονάδες από τον κοινοτικό μέσο όρο.\nΔεν έχω καμία πρόθεση ν” αμφισβητήσω τη λογιστική επιστήμη. Θα επιθυμούσα όμως να εστιάσω τους λόγους μου στην πολιτική διάσταση που διαποτίζει την εκάστοτε λογιστική προσέγγιση. Η οποία και αποκαλύπτει την κυρίαρχη πολιτική φιλοσοφία και πράξη του κυβερνώντος κόμματος. Αυτό που καταδεικνύει ο εκάστοτε προϋπολογισμός στο σύνολό του και ο κοινωνικός προϋπολογισμός ειδικότερα είναι το πώς αντιλαμβάνεται η κυβέρνηση που τον καταθέτει την κοινωνική πολιτική. Την πολιτική υγείας και πρόνοιας.\nΣήμερα η κοινωνική πολιτική αντιμετωπίζεται ως κατεξοχήν αναπτυξιακή πολιτική.\nΣήμερα η σύγχρονη κοινωνική επιστήμη αποδεικνύει χωρίς αμφισβήτηση ότι η έλλειψη κοινωνικής πολιτικής κοστίζει πολύ σε μια κοινωνία.\nΝα σας πω ένα παράδειγμα; Η εξέγερση των γαλλικών προαστίων και το τεράστιο οικονομικό και όχι μόνο κόστος της αποτελεί αναμφίβολα επιβεβαίωση της αλήθειας του ισχυρισμού.\nΠαρακολουθούμε μια πολιτική από μια κυβέρνηση που δε γνωρίζει να υπολογίσει το κόστος της διαταραχής των ειρηνικών εργασιακών σχέσεων και τις επιπτώσεις του όχι μόνο στην οικονομία αλλά και στην κοινωνία γενικότερα. Την πολιτική μιας Κυβέρνησης που δεν αντιλαμβάνεται το κόστος του κοινωνικού αποκλεισμού. Καθώς και το κόστος της διάρρηξης της κοινωνικής συνοχής.\nΜιας κυβέρνησης που η πολιτική της ταυτίζεται με το κεφάλαιο των πολυεθνικών. Ένα κεφάλαιο, που βεβαίως μπορεί να μεταναστεύει στην ανατολική Ευρώπη, στην Ινδία, στην Κίνα, παντού. Την πολιτική μιας κυβέρνησης που οδηγεί στην ασιατικοποίηση του κόστους εργασίας, στο όνομα του ανταγωνισμού.\nΑυτή η πολιτική οδηγεί στην κατάλυση του κοινωνικού κράτους. Αυτή η Κυβέρνηση είναι ανίκανη να δημιουργήσει τις προϋποθέσεις ώστε ν” αναπτυχθεί ένας αναπτυξιακός διάλογος· διότι της λείπει η ευαισθησία όχι μόνο όσον αφορά στην κοινωνική της πολιτική αλλά και όσον αφορά στην προάσπιση του εθνικού πλούτου και στην ανάπτυξη ενός εθνικού κεφαλαίου.\nΒέβαια αυτή η παράταξη στο ξεκίνημα της κυβερνητική της καριέρας θέλησε να διεκδικήσει το μεσαίο χώρο, το χώρο του κέντρου με πολλά όμορφα λόγια. Επειδή όμως ήταν μόνο λόγια γρήγορα αποκαλύφθηκε η αλήθεια. Πώς θα μπορούσε να γίνει διαφορετικά, αφού κανόνας για τη δημοκρατική παράταξη είναι αυτό που διατυπώθηκε από τον αείμνηστο γέρο της Δημοκρατίας. Ότι δηλαδή η δημοκρατία ως πολιτική κοινωνική και οικονομική διάσταση είναι έννοιες ενιαίες και αδιαίρετες.\nΗ αποκάλυψη αυτή οδηγεί στο συμπέρασμα ότι η πολιτική που περιέγραψα είναι και δεξιά και αδέξια.\nΕπερώτηση για ΟΠΑΠ\nΗ επερώτηση αυτή δεν κατετέθη από αντιπολιτευτικό μένος ούτε από διάθεση φθοράς του πολιτικού αντιπάλου. Κατετέθη από την συνταγματική υποχρέωση της αντιπολίτευσης να ελέγχει την Κυβέρνηση. Γιατί το Κοινοβούλιο είναι η κορυφαία έκφραση της λαϊκής κυριαρχίας και αποτελεί συγχρόνως το τελευταίο ανάχωμα της Δημοκρατίας.\nΗ επερώτηση κυρίως εστιάζεται στη συστηματική ολιγωρία της Κυβέρνησης να παρέμβει παρά τις συνεχείς παρεμβάσεις μας, τις ερωτήσεις, τις καταγγελίες των εργαζομένων, τα δημοσιεύματα του τύπου, τις προσφυγές στη δικαιοσύνη. Το ζήτημα είναι μείζον.\nΔεν υπάρχει πλέον καμία αμφιβολία ότι όλα όσα συμβαίνουν στον ΟΠΑΠ τελούν υπό την άμεση γνώση και καθοδήγηση του συνόλου της Κυβέρνησης και του Πρωθυπουργού και Υπουργού Πολιτισμού, προσωπικά.\nΗ πιο πάνω άποψη, επιτείνεται από τη σύνθεση του Δ.Σ. του ΟΠΑΠ, που στην ουσία αποτελεί το alter ego της Κυβέρνησης. Σ” αυτό συμμετέχουν υψηλόβαθμα στελέχη της Ρηγίλλης, συγγενείς και φίλοι Υπουργών, οι οποίοι ελέγχουν το μεγάλο πακέτο της κρατικής διαφήμισης και έχουν μετατρέψει ένα δημόσιο οργανισμό εισηγμένο στο χρηματιστήριο, σε κομματική υπόθεση, σε μέσο προπαγάνδισης, σε μέσο εξάρτησης του συνόλου της αθλητικής οικογένειας αλλά και του Τύπου.\nΈτσι ο υπεύθυνος επαρχιακού τύπου της Ρηγίλλης είναι και πρόεδρος της επιτροπής διαφήμισης του ΟΠΑΠ. Ο Διευθυντής του γραφείου του Υπουργού Αθλητισμού είναι και πρόεδρος της επιτροπής χορηγιών. Ο Διευθυντής του γραφείου του Υπουργού Οικονομίας και Οικονομικών είναι και πρόεδρος της επιτροπής αμοιβών και παροχών και πρόεδρος της επιτροπής διαχείρισης διαθεσίμων. Ακόμα συμμετέχει στέλεχος του πολιτικού γραφείου του Υπουργού Εθνικής Άμυνας και βέβαια δε θα μπορούσε να λείπει ο πρόεδρος της ΔΑΚΕ του ΟΠΑΠ και συγγενής του προέδρου του οργανισμού. Ο τελευταίος βαφτίστηκε εκπρόσωπος των εργαζομένων στην τελευταία γενική συνέλευση του οργανισμού. Και λέω βαφτίστηκε διότι ουδέποτε εκλέχτηκε από το σύνολο των εργαζομένων όπως αυτονόητα θα έπρεπε να έχει συμβεί. Και το παράδοξο είναι ότι ο συγκεκριμένος κύριος βγαίνει στην σύνταξη στο τέλος αυτού του μηνός. Έπρεπε φαίνεται να ανταμειφθεί για το καλό του έργο ως πρόεδρος της επιτροπής αξιολόγησης των προσφορών σε διάφορους διαγωνισμούς που κατευθυνόμενα εδόθησαν σε ημετέρους. Αλλά επ” αυτών θ” αναφερθούν άλλοι συνάδελφοι.\nΣτο σημερινό Δ.Σ. δεν υπάρχει ούτε εκπρόσωπος της οικονομικής και κοινωνικής επιτροπής όπως συνέβαινε μέχρι πρότινος. Καθόλου περίεργο βέβαια αφού η Δεξιά πάντα είχε δυσανεξία σε οποιασδήποτε μορφής κοινωνικό έλεγχο.\nΑποτελεί ο ΟΠΑΠ τον χώρο όπου μπορεί ν” αντιληφθεί κανείς την πολιτική της Κυβέρνησης. Τη συνέπειά της σε σχέση με τα προεκλογικά λεγόμενά της. Ο χώρος όπου αποκαλύπτει το με επιμέλεια αποκρυπτόμενο σύνδρομο της «πάλαι ποτέ ενδόξου Δεξιάς». Της επιθυμούσης και κυρίως εντελλομένης να θέτει υπό εξάρτηση τους ανθρώπους δηλαδή να τους κάνει υπόδουλους. Είτε εξαγοράζοντάς τους είτε απειλώντας τους είτε υποσχόμενη σ” αυτούς για το μέλλον, με επιλεκτικές χρηματοδοτήσεις σε σωματεία, αθλητές αλλά και στα ΜΜΕ. Αυτή η πολιτική πρακτική που αφορά τη διοίκηση και τη διαχείριση του ΟΠΑΠ κατατείνει στο να υποδουλώσει θέτοντας υπό εξάρτηση την αθλητική οικογένεια αλλά και τον τύπο συνολικά, ο οποίος πάντοτε αντιμετώπιζε τον ΟΠΑΠ με ιδιαίτερη επιείκεια αφού προσδοκούσε και προσδοκά απ” αυτόν μεγάλα ποσά μέσω της διαφήμισής του.\nΟ ΟΠΑΠ αποτελεί μια από τις χρυσοφόρες όρνιθες του δημοσίου τομέα. Και σύμφωνα με το καταστατικό του λειτουργεί χάριν του δημοσίου συμφέροντος και ασκεί δραστηριότητα κοινής ωφέλειας. Ο τζίρος του το 2000 ανήρχετο σε 1,5 δις € περίπου. Το 2002 σε 2 δις€. Το 2004 σε 3,177 δις€. Είναι ιλιγγιώδη τα ποσά που έχει εισπράξει το κράτος αλλά και ο αθλητισμός και ο πολιτισμός απ” αυτή τη δραστηριότητα.\nΑυτόν τον οργανισμό η Κυβέρνηση με τον πρόσφατο νόμο, περί περαιτέρω μετοχοποίησης, αποφάσισε να εκποιήσει. Για ν” αυξήσει τα έσοδα του προϋπολογισμού εκποίησε πλουτοπαραγωγικές πηγές. Έτσι με λογαριασμούς που παραπέμπουν στο συμπαθέστατο καραγκιόζη προχώρησε στην πώληση πηγών εσόδων και πόρων για ν” αντιμετωπίσει το έλλειμμα, θεωρώντας ότι ο εθνικός πλούτος της ανήκει. Η περαιτέρω αυτή μετοχοποίηση και σειρά άλλων πράξεων που θ” αναλύσουμε επόμενοι συνάδελφοι διακυβεύει το μονοπώλιο και αποκλειστικό δικαίωμα του ΟΠΑΠ. Αμφισβητείται ήδη ο δημόσιος χαρακτήρας της εταιρείας. Η δε διοίκηση κωφεύει. Δεν κάνει τίποτα για να υπερασπιστεί αυτό το μονοπώλιο. Ο δε παράνομος τζόγος, καλά κρατεί.\nΤο βήμα της Βουλής αποτελεί το πλέον υπεύθυνο βήμα για έναν πολιτικό που υπηρετεί την λαϊκή κυριαρχία. Και είμαι στη δυσάρεστη θέση να επισημάνω πολλές αντιφάσεις του Υπουργού Αθλητισμού.\nΑπ” αυτό λοιπόν το βήμα και στην προσπάθειά του να τεκμηριώσει το λόγο για τον οποίο αυτή η διοίκηση κατήργησε το διαγωνισμό πληροφορικής που είχε προκηρύξει η προηγούμενη είπε ότι ήταν φωτογραφικός και οδηγούσε σε συγκεκριμένο μειοδότη, επειδή η τεχνολογική αξιολόγηση συμμετείχε κατά 75% στο διαγωνισμό και 25% η οικονομική προσφορά. ΚΑΤΑΘΕΣΗ ΕΓΓΡΑΦΩΝ\nΤι έχει συμβεί όμως επί των ημερών του κ. Ορφανού; Οι περισσότεροι διαγωνισμοί έγιναν με ακόμα υψηλότερη την τεχνική αξιολόγηση. Για παράδειγμα ο διαγωνισμός για την διαφημιστική κάλυψη του ΟΠΑΠ συνολικού ύψους άνω των 90 εκατ.€ έγινε με την τεχνική αξιολόγηση ν” ανέρχεται στο 80%. Και βέβαια κατοχυρώθηκε στην εκλεκτή εταιρεία της Ν.Δ.. Αξίζει να σημειωθεί ότι η δεύτερη εταιρεία σε σειρά αξιολόγησης ήταν κατά 73% φθηνότερη από την πρώτη. ΚΑΤΑΘΕΣΗ ΕΓΓΡΑΦΩΝ Αλλά ακόμα και ο μεγάλος διαγωνισμός πληροφορικής που βρίσκεται σε εξέλιξη γίνεται με τον ίδιο ακριβώς τρόπο.\nΈλεος! Ή η διοίκηση του ΟΠΑΠ εξαπατά τον κ. Ορφανό ή ο κ. Ορφανός εξαπατά εμάς. Πρόκειται για εξόφθαλμο ψεύδος. Και έρχομαι να επαναλάβω τη φράση του Προέδρου μας, Γ. Παπανδρέου από αυτό ακριβώς το βήμα. Ή ζητάτε συγνώμη για όσα καταλογίσατε περί διαπλοκής ή αποδεικνύεται εν τοις πράγμασι ότι είστε βαθιά βυθισμένοι σ” αυτή.\nØ Αναφέρατε ακόμα ότι επιχειρήθηκε εξάρτηση της εταιρείας από την Intracom και εσείς τι κάνατε: αυξήσατε το ποσοστό διανομής κερδών στους νικητές του παιχνιδιού ΠΑΜΕ ΣΤΟΙΧΗΜΑ κατά 6%. Η συμμετοχή στο ποσοστό αυτό του ΟΠΑΠ είναι 90% και 10% για τον ανάδοχο. Αυτό σημαίνει έτσι απλά, κέρδος για τον ανάδοχο της τάξης των 100 εκατ.€ περίπου. ΚΑΤΑΘΕΣΗ ΕΓΓΡΑΦΩΝ\nΑλλά υπήρξαν και άλλες συμβάσεις που υπογράφηκαν μόλις στις 28/7/05 μεταξύ του ΟΠΑΠ και της Intracom ύψους άλλων 15 εκατ.€ . Είναι συμβάσεις που αφορούν στην αναβάθμιση του κεντρικού συστήματος για εφεδρικό σύστημα και άλλα. Και όλ” αυτά ενώ βρίσκεται σε εξέλιξη διαγωνισμός για το ίδιο αντικείμενο.\nΚαι μιλάτε εσείς για εθνικούς προμηθευτές;\nΑλλά βέβαια το πράττετε στο Μπαϊρακτάρι μεταξύ τυρού και αχλαδίου. Έτσι για να παραπλανήσετε. Τα γεγονότα όμως άλλα αποδεικνύουν. ΚΑΤΑΘΕΣΗ\nØ Λέγατε ακόμα ότι ο προηγούμενος διαγωνισμός θα προκαλούσε εξάρτηση από τη συγκεκριμένη εταιρεία. Οι όροι όμως του εξελισσόμενου διαγωνισμού αποδεικνύουν ότι η εξάρτηση του ΟΠΑΠ από τον ανάδοχο στο μέλλον είναι απόλυτη και διαρκής. ΚΑΤΑΘΕΣΗ\nØ Είπατε ακόμα, στις 14-1-05, ότι ο προηγούμενος διαγωνισμός αμφισβητήθηκε δικαστικά. Να σας καταθέσω λοιπόν απόφαση του πρωτοδικείου Αθηνών που απορρίπτει την αίτηση ασφαλιστικών μέτρων που είχε κατατεθεί εναντίον του. Το κάνετε βέβαια για αντιπερισπασμό. Η αλήθεια βρίσκεται αλλού. Προσπαθείτε με αυτόν τον τρόπο να αποκρύψετε τη δικαστική αμφισβήτηση που έχει ξεκινήσει εναντίον του τρέχοντος διαγωνισμού.\nΈτσι μόλις στις 3-11-05 απ” αυτό το βήμα ο Υπουργός ισχυριζόταν ότι δεν υπάρχει κανένα αρνητικό σχόλιο για το διαγωνισμό. ΚΑΤΑΘΕΣΗ ΕΓΓΡΑΦΩΝ.\nΚύριε υπουργέ, προφανώς η διοίκηση του οργανισμού σας απέκρυψε ότι έχουν κατατεθεί προσφυγές κατά του διαγωνισμού, πολλές. Σας καταθέτω 2 απ” αυτές. Σταματήστε λοιπόν να μιλάτε για προστασία του δημοσίου συμφέροντος και κανόνες διαφάνειας. Άλλωστε υπάρχει και κάτι ακόμα στο οποίο διαψεύδεστε και μας οφείλετε μια εξήγηση. Γιατί η τελική διακήρυξη δε φέρει την υπογραφή του κυρίου Καΐση; Και αναγκαστήκατε ακόμα να ζητήσετε και άλλη γνωμοδότηση για το διαγωνισμό από συγκεκριμένο δικηγορικό γραφείο το οποίο πληρώσατε 30χιλ.€. ΚΑΤΑΘΕΣΗ ΕΓΓΡΑΦΩΝ Δε σας άρκεσε δηλαδή η εργασία της επιτροπής διακήρυξης η οποία κόστισε στον οργανισμό πάνω από 500χιλ.€ με το επιστημονικό κύρος του κ.Καΐση, ζητήσατε κι άλλη. Γιατί;\nØ Ο διαγωνισμός τον οποίο καταργήσατε ήταν ύψους 120 εκατ.€. Δικαίωμα σας βέβαια αρκεί αυτός που επαναπροκηρύξατε να ήταν πλέον συμφέρον για το ελληνικό δημόσιο. Αλλά να πω δύο λόγια για το ύψος του διαγωνισμού. Όταν σε αυτήν εδώ την αίθουσα σας κατήγγειλα ότι ο διαγωνισμός θα φτάσει τα 200 εκατ.€ μου λέγατε επί λέξη: «Λυπάμαι πολύ κυρίες και κύριοι συνάδελφοι. Δεν υπάρχει τέτοια απόφαση. Πού τη βρήκατε ότι ο διαγωνισμός θα φτάσει τα 200 εκατ.€. Όταν ολοκληρωθεί ο διαγωνισμός έχετε το δικαίωμα να ξανακάνετε ερώτηση και να έρθετε γυμνοί πάλι εδώ.». Τώρα κύριε υπουργέ που ο διαγωνισμός θα ανέλθει στα 250 εκατ.€ τι έχετε να πείτε; Ποιος είναι γυμνός σήμερα; Εμείς ή εσείς; Σας καταθέτω το σχέδιο του διαγωνισμού που δώσατε στο διαδίκτυο για διαβούλευση. Ή τον αμφισβητείτε και αυτόν;\nØ Ο διαγωνισμός αυτός είναι ο υψηλότερος διαγωνισμός συστημάτων πληροφορικής σήμερα στην Ευρώπη. Και είναι καταπληκτικό ότι δεν υπάρχει επιστημονική αξιολόγηση του υπάρχοντος εξοπλισμού του ΟΠΑΠ. Ούτε επιστημονική μελέτη σκοπιμότητας. Ούτε επιστημονική απόφαση βάσει της οποίας κρίνεται αναγκαίος. Προς τι λοιπόν αυτή η σπατάλη; Το ερώτημα γίνεται ακόμα πιο καίριο αν ληφθεί υπόψη η επέκταση της ήδη υφιστάμενης συνεργασίας μεταξύ ΟΠΑΠ και Intralot που προανέφερα και ακόμα το εξής στοιχείο. Ο προηγούμενος διαγωνισμός περιελάμβανε την προμήθεια 12.000 τερματικών μηχανημάτων προς 3.500 με 4.000 € τη μονάδα. Σας καταθέτω τη μελέτη του καθηγητή Μπλέρη. Ο τωρινός διαγωνισμός περιλαμβάνει την προμήθεια 9.000 μηχανημάτων ίδιων τεχνικών προδιαγραφών προς 7.000 έως 10.000 € τη μονάδα. ΚΑΤΑΘΕΣΗ ΕΓΓΡΑΦΩΝ. Τι έχετε να πείτε γι” αυτά;\nØ Και φτάνουμε στο ποιος θα κρίνει αυτόν το διαγωνισμό; Το Δ.Σ. σε 2 συνεδριάσεις του στις 25-10-05 κα 1-11-05 έτσι τελείως αυθαίρετα με εισήγηση του προέδρου και κατά πλειοψηφία αποφάσισε και ενέκρινε τη συγκρότηση της επιτροπής. Οι αμοιβές της; 85χιλ € ο πρόεδρος, 70χιλ € τα μέλή και 35χιλ € οι υπηρεσιακοί παράγοντες. ΚΑΤΑΘΕΣΗ ΕΓΓΡΑΦΩΝ.\nΔεν έχω τίποτα με την επιστημονική οντότητα των συγκεκριμένων. Θεωρώ όμως απαράδεκτο αδιαφανές και αναξιόπιστο να ορίζονται με αυθαίρετα κριτήρια άνθρωποι που καλούνται να κρίνουν έναν τόσο μεγάλου ύψους διαγωνισμό. Υπάρχει και κάτι ακόμα αξιοπερίεργο. Το βιογραφικό των συγκεκριμένων καθηγητών εστάλη με φαξ στον ΟΠΑΠ από το γραφείο του γενικού γραμματέα έρευνας και τεχνολογίας κ. Τσουκαλά. Γιατί άραγε; Και βέβαια και σ” αυτή την επιτροπή συμμετέχει για να βαθμολογήσει μαζί με τους ειδικούς καθηγητές ο πρόεδρος της ΔΑΚΕ και συγγενής του προέδρου του ΟΠΑΠ που μας απασχόλησε και παραπάνω. Τα επιστημονικά του προσόντα φτάνουν μέχρι την αποφοίτησή του από το 6τάξιο Γυμνάσιο. Νομίζω πως η λέξη αιδώς είναι λίγη.\nØ Η όλη διαδικασία εκθέτει ανεπανόρθωτα τον ίδιο τον Πρωθυπουργό ο οποίος σε πρόσφατη δήλωσή του στη Βουλή 14-10-2005 δήλωνε ότι καταργήθηκε ο περίφημος μαθηματικός τύπος και εφαρμόζεται νέο διαφανές πλαίσιο για τις μελέτες και τις αναθέσεις δημοσίων έργων. Όλοι οι διαγωνισμοί στον ΟΠΑΠ γίνονται με μαθηματικούς τύπους, οι οποίοι διαγωνισμοί δεν είναι απλά φωτογραφικοί αλλά θα έλεγα βιντεοσκοπιμένοι. Και βρίσκονται σε πλήρη αντίθεση με τις εκθέσεις της διεθνούς διαφάνειας για τους δημόσιους διαγωνισμούς. Σας καταθέτω δημοσίευμα της διεθνούς διαφάνειας – ΕΛΛΑΣ που κάνει ειδική αναφορά στον ΟΠΑΠ.\nØ Υπάρχει ένα μεγάλο σκάνδαλο για το οποίο θα καταθέσουμε ειδική επερώτηση. Πρόκειται για τη θυγατρική του ΟΠΑΠ, ΟΠΑΠ Υπηρεσιών. Έχει συναφθεί μεταξύ τους από 15-1-2005 σύμβαση, κατά την οποία το 1% των εισπράξεων του ΚΙΝΟ μεταβιβάζεται στη θυγατρική ΟΠΑΠ Υπηρεσιών. Το ποσό αυτό ανέρχεται κατ” έτος περίπου σε 15 εκατ.€. Έσοδο που αποστερείται από τους πράκτορες του ΟΠΑΠ. Η συγκεκριμένη σύμβαση έχει επιφέρει μεγάλη αναστάτωση και αβεβαιότητα επαγγελματική και βιοποριστική σε όλους τους πράκτορες του οργανισμού. Με το πρόσχημα της αναβάθμισης των πρακτορείων αφαιρούνται από τους πράκτορες σημαντικοί πόροι και γίνονται ευθείς παρεμβάσεις στον ελεύθερο ανταγωνισμό. Η ίδια η ένωση πρακτόρων ΠΡΟΠΟ Αττικής με οργισμένη ανακοίνωσή τους αναρωτιόνται: «είναι δυνατόν ο Πρωθυπουργός να επαγγέλλεται τη διαφάνεια και την ίση μεταχείριση και οι διοικούντες στην ΟΠΑΠ να στήνουν μηχανισμούς αδιαφάνειας και άνισης μεταχείρισης;». ΚΑΤΑΘΕΣΗ ΕΓΓΡΑΦΩΝ. Και βέβαια μέχρι σήμερα οι σύμβουλοι της ΟΠΑΠ Υπηρεσιών αμείβονται πλουσιοπάροχα χωρίς μάλιστα την έγκριση από τη μητρική εταιρεία. Δεν έχουν να επιδείξουν κανένα έργο, αντιθέτως, κατασπαταλούν το δημόσιο χρήμα σε εκδηλώσεις δημοσίων σχέσεων του Υπουργού Αθλητισμού.\nØ Σχεδιάζεται η έκδοση πιστωτικής κάρτας για χρήση από συναλλασσόμενους παίκτες και πράκτορες. Δηλαδή τζόγος με πίστωση. Πρόκειται για ενέργεια που θα δημιουργήσει μεγάλα κοινωνικά και οικονομικά προβλήματα στους Έλληνες και θα τους βυθίσει ακόμα περισσότερο στα χρέη. Παρά την αντίδρασή μας με περισσή κοινωνική αναλγησία η διοίκηση του ΟΠΑΠ συνεχίζει το σχεδιασμό της. Φτάνει πια! Πάψτε να διευκολύνετε και να προωθείται το τζόγο στη χώρα μας. Δεν είναι αυτά τα πρότυπα που οφείλουμε να προτυποποιήσουμε στη νέα γενιά.\nΤο προσωπείο έπεσε. Τα ψεύδη, οι ανακολουθίες, οι αντιφάσεις αποκαλύπτονται. Η καλύπτρα των καλών προθέσεων ή του συγχωρητέου σφάλματος των τεχνοκρατών με το οποίο επιχειρείτε να παραπλανήσετε τη Βουλή και το λαό έπεσε. Αποκαλύφθηκε πού οδηγούν οι σκόπιμες πράξεις σας. Αποτιμούμε τις πράξεις σας και αποκαλύπτουμε τον υποκείμενο πολιτικό σκοπό σας. Διότι όπως λέει και ο σπουδαίος νομικός και φιλόσοφος ΧΑΝΣ ΒΕΛΤΖΕΛ σε μετάφραση μάλιστα της σημερινής μάλιστα προέδρου της Βουλής κας Μπενάκη, «δεν υπάρχουν σκόπιμες πράξεις καθ” εαυτές ή απολύτως» αλλά μόνο πράξεις «εν συσχετισμό προς τα υπό της βουλήσεως προσδιορισμένα αποτελέσματα». Σε αυτή τη βούληση της κυβερνώσης παράταξης, σε αυτά τα σκοπούμενα αποτελέσματα έχουμε αντιπαλότητα και πρόθεση, σα δημοκρατική παράταξη, να συγκρουστούμε ανελέητα.. άλλωστε ο ειδικός σας κύριος Παλαιοκρασάς, ιστορικό στέλεχος της παράταξής σας, απλά να θυμίσω όταν εκείνος ήταν Υπουργός Συντονισμού ο κύριος Σιούφας ήταν μόλις Πρόεδρος του ΕΟΜΕΧ, είπε πολλά γι” αυτούς που θέλουν να καταπιέζουν και να διαπλέκονται με το αζημίωτο.\nΥπάρχουν θέματα όπως η Υγεία, η Άμυνα, η Παιδεία όπου η συζήτηση στη Βουλή έπρεπε να διεξάγεται με όρους συναγωνισμού προσφοράς και όχι ανταγωνισμού φθοράς. Προϋπόθεση όμως αυτού είναι η πλειοψηφούσα παράταξη, η Κυβέρνηση, ν” ασκεί πολιτική που προασπίζει την Υγεία, βελτιώνει τα μέτρα του κράτους στην κατεύθυνση παροχής υψηλής ποιότητας υγείας στους πολίτες. Αν όλ” αυτά απουσιάζουν τότε η Αντιπολίτευση οφείλει να αποκαλύπτει τα λόγια που δεν έγιναν πράξεις, τις πράξεις που αποδυναμώνουν τα ήδη κατακτημένα. Να κρούει τον κώδωνα του κινδύνου και να καλεί την Κυβέρνηση επιτέλους να αφυπνιστεί.\nΈχουν περάσει 20 μήνες από τότε που μετονομάσατε το Υπουργείο Υγείας σε Υπουργείο Υγείας και Κοινωνικής Αλληλεγγύης. Από τότε όμως δεν έχετε κάνει τίποτα που να αιτιολογεί αυτήν τη μετονομασία. Ίσως διότι από τη φύση της η παράταξή σας μόνο στα λόγια μπορεί να υπηρετήσει την κοινωνική αλληλεγγύη. Διότι στερείστε της ανάλογης ιδεολογίας και πολιτικής φιλοσοφίας.\nΒεβαίως είναι γενικότερο θέμα που υπερβαίνει τις αρμοδιότητες του καθ” όλα ευγενούς κ.Κακλαμάνη. Αλλά και στον τομέα σας κύριε Υπουργέ δεν έχετε προβεί σε καμία κίνηση που να αιτιολογεί αυτή την μετονομασία. Ούτε στόχους βάλατε, ούτε κάποιο μέτρο πήρατε ούτε κάποια πολιτική δρομολογήσατε. Και αναφέρομαι σε μέτρα και ουσιαστικές πολιτικές. Όχι σε πολιτικές πομφόλυγες που γρήγορα εξαφανίζονται.\nΈτσι, κυριολεκτώντας, δικαιούμαι να σας πω ότι προΐστασθε σε ένα Υπουργείο αντιμετώπισης της ασθένειας και όχι σε ένα Υπουργείο Υγείας και βέβαια ουδόλως σε Υπουργείο Κοινωνικής Αλληλεγγύης. Έτσι μπορεί ν” αλλάξατε όνομα αλλά δεν αλλάξατε πολιτική. Δεν είδα κανένα μέτρο που ν” αναπτύσσει την κουλτούρα της Υγείας. Καμία εθνική και κοινωνική κινητοποίηση για την προληπτική ιατρική. Καμία προληπτική πολιτική ενάντια στην παχυσαρκία ή υπέρ της μεσογειακής διατροφής. Καμία κινητοποίηση ή έρευνα για τις επιπτώσεις των ατυχημάτων.\nΚαι βεβαίως καμία ενέργεια ή γενικότερος σχεδιασμός για την ανάπτυξη της πρωτοβάθμιας περίθαλψης. Εσείς τουλάχιστον γνωρίζετε ότι η Υγεία μας εξαρτάται μόνον κατά 10% από τις υπηρεσίες υγείας και κατά 70% περίπου από τι τρώμε, τι αναπνέουμε, πώς εργαζόμαστε και σε ποιο κοινωνικό και φυσικό περιβάλλον υπάρχουμε ( 20% αφορά την κληρονομικότητα και άλλους βιολογικούς παράγοντες).\nΣτη νησιωτική Ελλάδα όχι μόνο δεν έχετε βελτιώσει την ιατρική κάλυψη αλλά ακόμα και η τηλε-ιατρική παραμένει μακρινό όνειρο. Και τώρα με την ουσιαστική κατάργηση του επικουρικού γιατρού όλα αφήνονται στο έλεος του Υψίστου και της ιδιωτικής πρωτοβουλίας.\nΠροεκλογικά τάξατε πολλά. Μιλήσατε μάλιστα για μέτρα που θα εφαρμόσετε από την 1η μέρα ανάθεσης της εντολής διακυβέρνησης. 20 μήνες μετά, ακόμα αναμένονται.\nΔε σας κατηγορώ προσωπικά αφού δεν είστε εσείς εκείνος που κατανέμει τα κονδύλια του προϋπολογισμού. Αλλά είναι γεγονός ότι τα κονδύλια που δαπανώνται για την υγεία είναι ανεπαρκέστατα. Εκκρεμούν προσλήψεις από το 2004. Τις προάλλες ίσως ενόψει της συζήτησης της επερώτησης, αναγγείλατε την προκήρυξη 4500 περίπου θέσεων μονίμου προσωπικού που θα πραγματοποιηθούν το 2006. Κάτι που βεβαίως δεν επαρκεί για την κάλυψη του συστήματος. Για παράδειγμα :\nπροβλέπεται να προσλάβετε 200 ειδικευμένους γιατρούς, αριθμός που δεν επαρκεί ούτε καν για τη συμπλήρωση των κενών θέσεων που προέκυψαν από τη συνταξιοδότηση των υπηρετούντων,\n100 ειδικευόμενους που είναι σταγόνα στον ωκεανό με δεδομένο το μεγάλο χρόνο αναμονής, σε βασικές ειδικότητες όπως παθολογία, παιδιατρική, οφθαλμολογία κ.λ.π.. σας είναι γνωστό ότι στον ΟΑΕΔ υπάρχουν 10.000 άνεργοι υγειονομικοί\nΠροβλέπετε την πρόσληψη 2.030 νοσηλευτών όταν 3000 νοσηλευτές οι οποίοι είχαν προσληφθεί με 18μηνη σύμβαση, προγραμμάτων stage, απεχώρησαν τον Αύγουστο.\nΚαι βέβαια υπάρχει η μεγάλη αντίφαση, το άγος του δημόσιου συστήματος υγείας στο θέμα των μονάδων εντατικής θεραπείας επί των ημερών σας. Να υπάρχουν 132 κλίνες ΜΕΘ δημοσίων νοσοκομείων και μεταξύ αυτών 25 πλήρως εξοπλισμένες στο Αττικό που δεν χρησιμοποιούνται λόγω έλλειψης προσωπικού όταν στο μεταξύ εκμισθώνονται κλίνες από τον ιδιωτικό τομέα. Και βέβαια ούτε λόγος για ανάπτυξη της πρωτοβάθμιας περίθαλψης.\nΤα Δ.Σ. που ορίσατε στα δημόσια νοσοκομεία με όρους βολέματος των κομματικών σας στελεχών και όχι αναβάθμισης από κατάλληλα άτομα σχετικά με την υγεία. Υπάρχει σχετικό δημοσίευμα της εφημερίδας ΤΑ ΝΕΑ σύμφωνα με τα οποία από τα 250 άτομα που τοποθετήσατε στα Δ.Σ. των 30 νοσοκομείων της Αττικής μόλις το 29% έχουν σχέση με την υγεία.\nΕλπίζω αυτή τη φορά κύριε Υπουργέ ν” απαντήσετε επί της ουσίας. Να μην επαναλάβετε το επικοινωνιακό πυροτέχνημα για τον αμίαντο στο Θριάσειο Νοσοκομείο απ” όπου θα αποξυλώνατε της επικίνδυνες πλάκες κάτι που το ξεχάσατε αποχωρώντας από τη Βουλή.


Επικήδειος στον Γιώργο Πολυχρονάκη | Ομοσπονδία Σωματείων Επαρχίας Αμαρίου\nΘλιβερό καθήκον μας συγκέντρωσε σήμερα στον Ιερό αυτό χώρο, για να απευθύνομε τον ύστατο χαιρετισμό στον Γιώργο Πολυχρονάκη, στον άνθρωπο που αγάπησε όλους κι αγαπήθηκε απ’ όλους, που είχαν την τύχη να γνωρίσουν από κοντά τη λεβεντιά και την αρχοντιά του και την αγαθή ψυχή του.\nΑπό μικρός στα βάσανα και στις στερήσεις γιατί είχε την ατυχία να ζήσει την ορφάνια και τα ορφανοτροφεία.\nΜεγάλος πια πέρασε τα Κατοχικά και τα μετά Κατοχικά χρόνια και δούλεψε, πάλεψε κουράστηκε και κατόρθωσε να γίνει άριστος χρυσοχόος και να στήσει δική του επιχείρηση στην Αθήνα και να γίνει γνωστός στο πανελλήνιο.\nΕκεί γνωρίστηκε και αγάπησε την Δέσποινα και μαζί μ’ αυτήν αγάπησε με πάθος τον τόπο αυτό, το χωριό μας. Έφτιαξε σπίτι, βίλα για την εποχή εκείνη και εργαστήριο χρυσοχοΐας και έγινε γνωστός σε όλη την Κρήτη και πέρα αυτής με τα κομψοτεχνήματα του που στόλιζαν και στολίζουν τους λαιμούς και τα χέρια ανδρών και γυναικών.\nΔούλεψε σκληρά και βοήθησε την οικογένεια του πρώτα και πολλούς που ζήτησαν τη βοήθειά του. Η μεγάλη του αγάπη ήταν τα εγγόνια του, που τα θεωρούσε δύο φορές παιδιά του ήταν πάντα δίπλα τους στη ζωή, στις σπουδές τους , παντού. Δούλεψε σκληρά γι’ αυτά μέχρι που μπορούσε. Κι αυτά το αναγνώριζαν και τον λάτρευαν.\nΉταν γνωστός στην ευρύτερη κοινωνία και αγαπητός απ’ όλους για την καλοσύνη του την γλυκύτητα του λόγου του, την ταπεινοφροσύνη του, την απλότητα του. Πάντα χαμογελαστός χαιρετούσε τον κόσμο, δεν μάλωνε με κανέναν. Πρόθυμος πάντοτε να προσφέρει σε όλες τις εκδηλώσεις ένα έργο του για κλήρωση.\nΜπορεί να πέθανες πλήρης ημερών, αλλά θα διατηρουμε στα μύχια της ψυχής μας ζωηρή την ανάμνηση της γελαστης μορφής σου. Άφησες τον μάταιο τούτο κόσμο και μαζί αφίσες μνήμη αγαθή.\nΜακάρι να μπορούσαν πολλοί να ακολουθήσουν το παράδειγμά σου. Ας είναι ελαφρύ το χώμα που θα σε σκεπάσει.\nΒρύσες 2 Μαΐου 2018\n18 Μαΐου 2018 in Βρύσες


12/11/2016 12/11/2016 Εθνική Εφημερίδα ΕΜΠΡΟΣ\nΌποιος σπεύδει να αναλύσει με όρους άσπρου-μαύρου την εκλογή Trump μάλλον προβάλλει την επιθυμία της ψυχής του για απολύτρωση από τα δεινά της χώρας του τα οποία αδυνατεί να επιλύσει, παρά έχει να περιμένει πραγματική αλλαγή της καταστάσεως στο παγκόσμιο στερέωμα επί τα βελτίω.\nΑυτό όμως δεν αποστερεί κάτι από την ικανοποίηση για την νίκη που στενοχωρεί τους απάνθρωπους, αντίθεους και υβριστές της Φύσεως επίδοξους παγκοσμιοποιητές.\nΣτο σημερινό φύλλο της ΕΜΠΡΟΣ επιχειρούμε μία ψύχραιμη προσέγγιση στο φαινόμενο Trump, ψηλαφώντας το πώς θα επηρεάσει την κατάσταση στην Ευρώπη και στην Ελλάδα.\nΠράγματι η νίκη του κάνει τους αντιπάλους του «συντετριμμένους». Αν σκεφτούμε ότι ο ίδιος έχει δείξει τον Σόρος και τους ομοίους του ως υπεύθυνους για τα δεινά της χώρας του και του κόσμου, οφείλουμε να του αποδώσουμε τα εύσημα του θάρρους. Μένει όμως να δούμε τις πράξεις του.\nΜε ένα «αν». Εάν προλάβει να κυβερνήσει την χώρα του, καθώς οι μηχανορραφίες του τύπου «Πορτοκαλί Επανάσταση» και οι απειλές για την ζωή του αφήνουν πολλά ερωτηματικά για το αύριο μιας μεγάλης χώρας η οποία πολύ εύκολα μπορεί να βυθιστεί σε ένα νέο εμφύλιο εάν οι «γνωστοί-άγνωστοι» το επιδιώξουν για να εγκαθιδρύσουν δικτατορικά την Νέα Τάξη που ονειρεύονται.\nΕμείς, οι Έλληνες Εθνικιστές έχοντας γνωρίσει από πρώτο χέρι τις πρακτικές τους, τα δικολαβικά τερτίπια και τον ψυχολογικό πόλεμο, έχουμε κάθε λόγο να συμπαθούμε τον αμερικανικό λαό που εξεδήλωσε με τον τρόπο που μπορούσε καλύτερα την αντίθεσή του στην Παγκοσμιοποίηση.\nΕάν υιοθετήσουμε το λιγότερο πιθανό σενάριο, το «λαϊκό κίνημα» να αποτρέψει την εγκατάσταση του Τραμπ στον Λευκό Οίκο, -καθώς μια μεταστροφή είναι απείρως πιο βολική για όλους και για την αντίπαλη προπαγάνδα-, αξίζει να θυμόμαστε ότι καμία αποτυχία δεν πρέπει να προκαλεί απογοήτευση, πολύ περισσότερο εγκατάλειψη και παραίτηση. Οι αγώνες είναι αγώνες και το αποτέλεσμα η κορωνίδα πολλών παραγόντων.\nΟι Αμερικανοί έκαναν αυτό που έπρεπε για το κράτος τους, δεδομένων των συνθηκών που είχαν να αντιμετωπίσουν. Αυτό που μένει είναι οι άνθρωποι. Το πνεύμα τους, η ψυχή τους, η θέλησή τους. Όσο αυτοί μένουν σταθεροί στα πιστεύω τους, υπάρχει ελπίδα για καινούριους αγώνες μέχρι να έρθει το ξημέρωμα της νίκης.\nNext ΕΛΛΗΝΙΚΗ ΧΡΗΣΤΟΜΑΘΕΙΑ – Εγχώριοι βασιλήες αεί!


Σε τεντωμένο σκοινί οι ισορροπίες | Πρωινά Νέα\nΑύξηση των κρουσμάτων δείχνουν τα λύματα – Και επίσημα mega εμβολιαστικό στο κτήριο του ΠΕΔΥ\nΕνδείξεις για την αύξηση κρουσμάτων σε μια περιοχή, όπως είναι γνωστό, δίνουν οι έλεγχοι στα λύματα, μέρες πριν η αύξηση αυτή επιβεβαιωθεί και από τα τεστ στους πολίτες. Το δυσοίωνο σε αυτή την περίπτωση είναι πως, οι πρώτες αναλύσεις των ακαθάρτων της πόλης, που έγιναν αμέσως μετά το Πάσχα, δείχνουν διπλασιασμό του ιικού φορτίου στα λύματα στο λεκανοπέδιο Ιωαννίνων, κάτι που αναμένεται να επιβεβαιωθεί τις επόμενες ημέρες.\nΑυτό σημαίνει πως οι ισορροπίες στην περιοχή των Ιωαννίνων βρίσκονται σε τεντωμένο σκοινί, καθώς το τελευταίο διάστημα παρατηρείται μια αύξηση των κρουσμάτων, ενώ τα μέτρα κατά του περιορισμού της πανδημίας έχουν ήδη χαλαρώσει, κι αναμένεται να χαλαρώσουν κι άλλο μέσα στις επόμενες ημέρες.\n«Το πιο σημαντικό από όλα είναι το άνοιγμα των δραστηριοτήτων να γίνει συντεταγμένα και με αυστηρή τήρηση των μέτρων από όλους. Παράλληλα, να αξιοποιούμε τα εργαλεία που έχουμε στη διάθεσή μας, όπως τα rapid και τα self tests και φυσικά να συνεχιστεί ο ικανοποιητικός ρυθμός εμβολιασμών. «Αυτό είναι ένα στοιχείο που μας δημιουργεί ανησυχία, γιατί βλέπουμε ότι στις ΗΠΑ, υπάρχει ήδη μία κόπωση των πολιτών ως προς τον εμβολιασμό. Όποιος ήθελε το έκανε και πλέον αναζητούνται τρόποι για να πειστούν οι υπόλοιποι», ανέφερε η καθηγήτρια επιδημιολογίας του Πανεπιστημίου Ιωαννίνων και υπεύθυνη του Εργαστηρίου Υγιεινής και Επιδημιολογίας Εύη Ντζάνη.\nΟ μέσος όρος ηλικίας των κρουσμάτων στην περιοχή, όπως και γενικότερα βρίσκεται λίγο πάνω από τα 30 έτη, με την κα Ντζάνη να τονίζει πως αυτήν την περίοδο οι νέες ηλικίες είναι εκείνες που καθοδηγούν τη μετάδοση της πανδημίας, όμως είναι οι ίδιες ηλικίες που έχουν και τη δυνατότητα να τροποποιήσουν τη συμπεριφορά τους και να άρουν το αδιέξοδο.\nΚαι με τη βούλα η παραχώρηση του κτηρίου του ΠΕΔΥ\nΣτο μεταξύ, ο Εθνικός Οργανισμός Δημόσιας Υγείας (ΕΟΔΥ), μετά από το έγγραφο που είχε αποστείλει ο Περιφερειάρχης Ηπείρου κ. Αλέξανδρος Καχριμάνης στις 23 Απριλίου 2021, αποφάσισε την παραχώρηση χρήσης του κτηρίου του πρώην ΠΕΔΥ στην 6ης ΥΠΕ για τη δημιουργία Εμβολιαστικού Κέντρου στα Ιωάννινα. Η εξέλιξη αυτή επιβεβαιώνει και επίσημα τα ρεπορτάζ του προηγούμενου διαστήματος, που είχαν αποκαλύψει την πρόθεση παραχώρησης του αχρησιμοποίητου κτηρίου για τη δημιουργία mega εμβολιαστικού κέντρου.\nΑυξημένα, συγκριτικά με τις προηγούμενες ημέρες, ήταν την Τρίτη τα νέα κρούσματα κορωναϊού ανά τη χώρα, σε σύνολο 85.570 τεστ. Στα ίδια επίπεδα, αντιθέτως, είναι διασωληνωμένοι και θύματα.\nΠιο αναλυτικά το απόγευμα της Τρίτης, ο ΕΟΔΥ ενημέρωσε πως τα νέα εργαστηριακά επιβεβαιωμένα κρούσματα της νόσου είναι 3.197, εκ των οποίων 14 εντοπίστηκαν κατόπιν ελέγχων στις πύλες εισόδου της χώρας.\nΟ αριθμός των ασθενών που νοσηλεύονται διασωληνωμένοι είναι 732 (61.7% άνδρες). Η διάμεση ηλικία τους είναι 67 έτη. To 83.3% έχει υποκείμενο νόσημα ή/και ηλικία 70 ετών και άνω.\nΑπό την αρχή της πανδημίας έχουν εξέλθει από τις ΜΕΘ 2.216 ασθενείς.\nΩς προς τη γεωγραφική κατανομή από τα συνολικά 3.197 κρούσματα κορωναϊού, στην Αττική καταγράφονται 1.356 νέα κρούσματα, στη Θεσσαλονίκη εντοπίστηκαν 343 , ενώ στην Αχαΐα καταγράφηκαν άλλα 72 κρούσματα. Στην Ήπειρο εντοπίστηκαν 41 κρούσματα στην Π.Ε. Ιωαννίνων, 2 στην Π.Ε. Άρτας, 13 στην Π.Ε. Θεσπρωτίας και 4 στην Π.Ε. Πρέβεζας.\nTagged ΑΥΞΗΣΗ ΚΡΟΥΣΜΑΤΩΝΕΜΒΟΛΙΑΣΤΙΚΟ ΚΕΝΤΡΟΚΤΙΡΙΟ ΠΕΔΥΛΥΜΑΤΑ\nΨήφος εμπιστοσύνης στα προϊόντα της Ηπείρου\nΜε προβλήματα η διάθεση των self-test\nMARKET IN – Ανοίγει δεύτερο κατάστημα και κληρώνει ένα αυτοκίνητο


ΤΕΒΑ II - Δήμος Νέας Προποντίδας\nΚοινωνικές Υπηρεσίες /\nΤΕΒΑ II – Επιχειρησιακό Πρόγραμμα “Επισιτιστικής και Βασικής Υλικής Συνδρομής” του Ταμείου Ευρωπαϊκής Βοήθειας για Απόρους\nΟ Δήμος Νέας Προποντίδας ως Εταίρος της Κοινωνικής Σύμπραξης Π.Ε. ΧΑΛΚΙΔΙΚΗΣ στα πλαίσια του Προγράμματος «Επισιτιστικής και Βασικής Υλικής Συνδρομής» ΤΕΒΑ ΙΙ (Ταμείο Ευρωπαϊκής Βοήθειας για Απόρους), πραγματοποίησε 13 διανομές. Ωφελούμενοι του προγράμματος είναι όσοι λαμβάνουν το Ελάχιστο Εγγυημένο Εισόδημα (ΕΕΕ) και ο αριθμός των δικαιούχων διαφοροποιούνταν μηνιαίως βάσει των εγκεκριμένων αιτήσεων του ΕΕΕ. Ανέρχονται στους 1450 περίπου ωφελούμενους, γύρω στα 820 νοικοκυριά. Οι ωφελούμενοι παρελάμβαναν ξηρά ή νωπά προϊόντα, βρεφικά ή και προϊόντα Βασικής Υλικής Συνδρομής (απορρυπαντικά).\nΚατά το έτος 2019, από την έναρξη του προγράμματος τον Μάιο, πραγματοποιήθηκαν 8 διανομές και\n5 διανομές / αναδιανομές από τον Ιανουάριο έως και τον Ιούλιο του 2020.\nΤο πρόγραμμα έχει ολοκληρωθεί για την προγραμματική περίοδο 2014-2020, τα προϊόντα που υπολείπονται πρόκειται να αναδιανεμηθούν σε μικρότερες ομάδες δικαιούχων ανάλογα με τις ποσότητες που είναι διαθέσιμες. Η καθολική εφαρμογή του προγράμματος ολοκληρώνεται στις 31/12/2020.\nΠαράλληλα με τη διανομή προϊόντων υλοποιούνται και Συνοδευτικές Δράσεις προς τους ωφελούμενους του ΤΕΒΑ. Συγκεκριμένα:\nΑ. Παροχή Υπηρεσιών Πρόληψης & Συμβουλές υγείας, ατομικής υγιεινής και υγιεινής διατροφής, για ενήλικες και παιδιά\nΔράση 1: Ημερίδα με θέμα την υγεία και την υγιεινή διατροφή.\nΔράση 2: Επιτόπια δράση κινητής μονάδας ενημέρωσης ανά Δημοτική Ενότητα (Δημοτικές Ενότητες Μουδανίων, Καλλικράτειας και Τριγλιας)\nΒ. «Κοινωνικά φροντιστηριακά-εκπαιδευτικά σεμινάρια Αγγλικής γλώσσας για παιδιά και ενήλικους ωφελούμενους»\nΓ. «Υπηρεσίες κοινωνικοποίησης παιδιών & Υλοποίηση πολιτιστικών και δημιουργικών δραστηριοτήτων απασχόλησης για παιδιά και ενήλικες γονείς των ωφελούμενων παιδιών»\nΔράση 1: Ημερίδα με θέμα την κοινωνικοποίηση των παιδιών


Αυγενάκης: «Να είστε βέβαιοι ότι θα κάνουμε το χώρο αυτό πιο καθαρό, πιο φωτεινό, πιο χαρούμενο» — Grandsport.gr\nΚώστας Παπαδόπουλος\t 22/01/2021 - 15:11\nΟ υφυπουργός Αθλητισμού, Λευτέρης Αυγενάκης, αναφέρθηκε στις ενέργειες της κυβέρνησης, μετά τις καταγγελίες στην ιστιοπλοΐα και φέρνει σε διαβούλευση τις επόμενες ημέρες, νέο νομοσχέδιο. «Θλίψη για την αντίδραση της Ομοσπονδίας ιστιοπλοΐας». Πιθανές κυρώσεις από την Παγκόσμια Ομοσπονδία.\nΑναλυτικά η ομιλία του Λευτέρη Αυγενάκη:\n«Θίγετε ένα τόσο ευαίσθητο και σοβαρό θέμα, το οποίο την τελευταία εβδομάδα έχει προβληματίσει, δικαίως, σύσσωμη την ελληνική κοινωνία.\nΝέο νομοσχέδιο στα σκαριά\nΌμως, εμείς τολμήσαμε και τα αλλάξαμε. Και να θυμίσω ότι, εδώ σε αυτή την αίθουσα, μόνο η Κοινοβουλευτική Ομάδα της ΝΔ τελικά υπερψήφισε αυτές τις διατάξεις. Όλα τα άλλα κόμματα, δεν τις στηρίξατε!\n– Βάλαμε όρια στις θητείες και τις ηλικίες των ΔΣ των Ομοσπονδιών.\n– Ορίσαμε το 70ο έτος ως ανώτατο ηλικιακό όριο για την εκλογή σε οποιαδήποτε θέση Δ.Σ. αθλητικής Ομοσπονδίας\n– Τα σωματεία όχι μόνο αναγνωρίζονται από την Πολιτεία, όχι μόνο θα έχουν δικαίωμα στην απευθείας οικονομική στήριξη από την Πολιτεία, αλλά και όλα τα ενεργά και νόμιμα θα έχουν πλέον δικαίωμα ψήφου. Αποκτούν ενισχυμένο ρόλο στην πορεία του αθλήματος. Δίνουμε δύναμη στη φωνή του ερασιτεχνικού αθλητισμού, που αποτελεί τη βάση της αθλητικής πυραμίδας.\n– Δίνουμε ρόλο και λόγο στους ίδιους τους αθλητές. Με πιο ενεργή και πιο ουσιαστική συμμετοχή στις διοικήσεις των ίδιων των Ομοσπονδιών τους. Για πρώτη φορά θεσπίσαμε την παρουσία και των αθλητών στις διοικήσεις με δικαίωμα ψήφου, μάλιστα.\n– Προβλέψαμε τη μείωση του φορολογικού συντελεστή σε 22% από 45% για τα συμβόλαια των αθλητών.\n– Μειώσαμε το ποσό του φόρου κατά είκοσι τοις εκατό (20%) επί των ποσών δωρεών προς τα ερασιτεχνικά αθλητικά σωματεία.\n– Ρυθμίσαμε ώστε τα εισιτήρια των αθλητικών αγώνων να υπαχθούν σε μειωμένο συντελεστή ΦΠΑ 13%.\n– Προβλέψαμε η φορολόγηση των εισοδημάτων των προπονητών να εξομοιωθεί με αυτή των αμειβόμενων αθλητών, στο 22%.\n– Επιτρέψαμε την παροχή χρηματικών επιχορηγήσεων σε αθλητικούς συλλόγους, καθώς και την κάλυψη εξόδων μετακίνησης αθλητών και αθλητικών ομάδων, με απόφαση του Δημοτικού Συμβουλίου.\n– Μεριμνήσαμε αστραπιαία για την ένταξη των αθλητικών σωματείων στην ομπρέλα των μέτρων στήριξης και κατά τη διάρκεια του πρώτου lockdown (Μάρτιος-Απρίλιος) και του δεύτερου lockdown (Νοέμβριος-Δεκέμβριος).\n– Ενισχύουμε τη Διαφάνεια, τη Δημοκρατικότητα και τη Συμμετοχή.\n– Απαγορεύεται ρητά η δια πληρεξουσίου συμμετοχή στις αρχαιρεσίες των αθλητικών φορέων.\n– Διασφαλίζεται το αδιάβλητο των διαδικασιών των αρχαιρεσιών. Της 3μελούς Εφορευτικής Επιτροπής στις αρχαιρεσίες προΐσταται δικηγόρος ως δικαστικός αντιπρόσωπος.\n– Οι εκλογές για ΔΣ διεξάγονται με ενιαίο ψηφοδέλτιο που απαρτίζεται από δύο επιμέρους τμήματα: Στο πρώτο τμήμα οι υποψήφιοι πρόεδροι και στο δεύτερο τμήμα τα υποψήφια μέλη.\n– Ο εκλογικός κατάλογος περιλαμβάνει μόνο Σωματεία που είναι ενεργά, νόμιμα, έχουν ειδική αθλητική αναγνώριση και έχουν εγγραφεί στο Μητρώο Αθλητικών Σωματείων της ΓΓΑ. Εξαλείφεται το φαινόμενο των σωματείων «σφραγίδων».\n– Θωρακίσαμε την ισότιμη πρόσβαση στον αθλητισμό για τα Άτομα με Αναπηρία.\n– Ενισχύουμε στην πράξη τον αθλητισμό των Ατόμων με Αναπηρία. Δίνουμε λόγο στους Παραολυμπιονίκες με τρεις έδρες στην διοίκηση της Ελληνική Παραολυμπιακή Επιτροπή.\n– Επιβραβεύουμε τους αθλητές-συνοδούς. Τους αξίζει μετά από τόσα χρόνια.\n– Ήδη έχουμε προβλέψει την τήρηση στην Γ.Γ.Α. Μητρώου Προπονητών (ν. 4726/20).\n– Επεξεργαζόμαστε το νέο θεσμικό πλαίσιο για τους προπονητές και τους εκπαιδευτές και σύντομα θα τεθεί σε διαβούλευση, καθώς και τον τόπο οργάνωσης του Μητρώου.\nΗ πιο σημαντική ίσως παράμετρος είναι η σχέση προπονητή – αθλητή, δεδομένου ότι ο προπονητής είναι το πρόσωπο που εμπιστεύεται ένα παιδί και ακολουθεί τις οδηγίες του. Δυστυχώς, στη χώρα μας, δεν υπάρχει σαφής εικόνα για τους προπονητές, γεγονός που αδικεί και τους ίδιους τους προπονητές και, βεβαίως, τα παιδιά μας.\nΌπως είχα εξαγγείλει από αυτό εδώ το βήμα τον περασμένο Σεπτέμβριο, πολύ άμεσα δημιουργούμε το Μητρώο Προπονητών, ώστε να υπάρχουν σαφή κριτήρια για το ποιος/ποια αναλαμβάνει να προπονήσει τα παιδιά μας, ποιο είναι το πρόσωπο στο οποίο εμπιστευόμαστε τα παιδιά μας, ποιο είναι το πρόσωπο που εμπιστεύονται τα παιδιά μας. Είναι ανήκουστο, να μην υπάρχει Μητρώο Προπονητών!\n– Έχουμε κάνει άλματα προόδου στο πεδίο της καταπολέμησης του ντόπινγκ, λαμβάνοντας τα εύσημα από τον Πρόεδρο του Παγκόσμιου Οργανισμού (WADA), Βίτολντ Μπάνκα.\n– Με το ΠΔ 87/2020 συστήσαμε τον ΕΟΚΑΝ, ο οποίος αναβαθμίστηκε σε Οργανισμό.\n– Κυρώσαμε τη Σύμβαση Μακόλιν για την αποτροπή του φαινομένου της χειραγώγησης των αγώνων που συνδέεται ευθέως και με το στοίχημα.\n– Συστήσαμε την Εθνική Πλατφόρμα, ΕΠΑΘΛΑ.\nΣχετικά με το ερώτημα για την στάση της Πολιτείας απέναντι στην Ελληνική Ιστιοπλοϊκή Ομοσπονδία, θα επαναλάβω και από αυτό το βήμα, ότι προκαλεί θλίψη μια Ομοσπονδία, που το άθλημά της έχει φέρει διακρίσεις στη χώρα μας και έχει αναδείξει κορυφαίες προσωπικότητες που μας έχουν κάνει υπερήφανους, να αντιδρά με αυτόν τον τρόπο. Βέβαια δεν μας προκάλεσε εντύπωση η αντίδραση της Ιστιοπλοϊκής Ομοσπονδίας. Η διοίκησή της, ανήκει στη μειοψηφία της αθλητικής κοινότητας, που θεωρούσαν ότι είναι αμετακίνητοι και ότι κανένας δεν πρόκειται να τους αγγίξει. Για κακή τύχη τόσο αυτών των προσώπων, όσο και όλων εκείνων που θεωρούσαν ότι θα δρούσαν ανενόχλητοι, βρέθηκε μπροστά τους μια κυβέρνηση με πολιτική βούληση να θέσει τέλος στην αυθαιρεσία και να φέρει φρέσκο οξυγόνο ανανέωσης στις διοικήσεις των Ομοσπονδιών. Και όπως αποδείχτηκε από την ανακοίνωση δεκάδων ιστιοπλοϊκών σωματείων της χώρας, με την οποία ζητούν την παραίτηση όλων των μελών της διοίκησης της Ομοσπονδίας, οι πολλοί, το υγιές κομμάτι της αθλητικής οικογένειας, είναι υπέρ της αθλητικής μεταρρύθμισης, υπέρ της κατάργησης των «ισόβιων μελών» των ΔΣ των Ομοσπονδιών.\nΟι καταγγελίες των αθλητών και οι θλιβεροί χειρισμοί της υπόθεσης από την ηγεσία της Ελληνικής Ιστιοπλοϊκής Ομοσπονδίας, έχουν λάβει διαστάσεις που ξεφεύγουν από τα σύνορα της χώρας. Σε τηλεφωνική επικοινωνία που είχα με τον Διευθύνοντα Σύμβουλο της Παγκόσμιας Ομοσπονδίας Ιστιοπλοΐας, κ. Ντέιβιντ Γκράχαμ, με ενημέρωσε ότι έλαβε αναλυτική επιστολή από τους Ολυμπιονίκες και Πρωταθλητές μας, με την οποία ζητείται η άμεση παρέμβασή του. Περιττό να σας πω ότι εισέπραξα την έντονη ανησυχία και την απογοήτευσή του για τα καταγγελλόμενα. Αν κάτι μας χαρακτηρίζει όμως ως Κυβέρνηση, είναι οι υγιείς σχέσεις εμπιστοσύνης που χτίζουμε με όλους τους διεθνείς φορείς. Είναι αυτονόητο ότι συμφωνήσαμε ήδη να υπάρχει στενή συνεργασία τόσο με την Παγκόσμια Ομοσπονδία, όσο και με την αθλητική κοινότητα της χώρας μας, προκειμένου να ξεπεραστεί η κρίση στην ελληνική ιστιοπλοΐα. Στο πλαίσιο αυτό, εντός των επόμενων ημερών θα συνεδριάσει το ΔΣ της Παγκόσμιας Ομοσπονδίας για να εξετάσει τις πιθανές κυρώσεις και τις άμεσες ενέργειές τους.\nΕπιπλέον, ξεκινά άμεσα ο έλεγχος στην ΕΙΟ από την Εθνική Αρχή Διαφάνειας για τη νομιμότητα των συστημάτων και διαδικασιών διακυβέρνησης και οικονομικής λειτουργίας, με στόχο τον εντοπισμό τυχόν φαινομένων διαφθοράς, αδιαφανών διαδικασιών, κακοδιοίκησης, αναποτελεσματικότητας και παραβιάσεων της ακεραιότητας, δεδομένων των καταγγελιών που έχουν κατατεθεί στη Δικαιοσύνη και στις Υπηρεσίες μας. Και αυτό δεν το ξεκινήσαμε τώρα!\nΚατά καιρούς, έχουμε ακούσει για αποσπασματικές περιπτώσεις, μετά από καταγγελία των ίδιων των αθλητών και, μάλιστα, συνήθως, αρκετά χρόνια μετά και μετά την ενηλικίωση των θυμάτων. Άλλωστε, αυτό συμβαίνει και με τα περιστατικά που βλέπουν το φως της δημοσιότητας, τις τελευταίες μέρες.\n1. Υιοθετούμε την πρόταση των Ολυμπιονικών να δημιουργηθεί «Επιτροπή Αντιμετώπισης Φαινομένων Βίας και Ρατσισμού». Άμεσα λοιπόν δημιουργείται ομάδα εργασίας, υπό την εποπτεία της Γενικής Γραμματείας Αθλητισμού και του Υπουργείου Εργασίας & Κοινωνικών Υποθέσεων, με τη συμμετοχή και αιχμή του δόρατος, Πρωταθλητών, φορέων του αθλητισμού και προσωπικοτήτων. Στόχος να αντλήσουμε πληροφορίες και στοιχεία για τέτοια φαινόμενα και να εκπονηθεί συγκεκριμένο σχέδιο δράσης.\n2. Επιπλέον, αποφασίστηκε η προώθηση καμπάνιας ενημέρωσης και ευαισθητοποίησης για τις Αξίες και τα οφέλη του αθλητισμού με την ενεργό συμμετοχή του προγράμματος «Ζήσε Αθλητικά», και τη συνεργασία όλης της αθλητικής οικογένειας. Πρωταρχικό μέλημα αυτής της πρωτοβουλίας είναι να αναδειχθούν τα καλά στοιχεία της ενασχόλησης με τον αθλητισμό. Θα παροτρύνουμε δηλαδή τις οικογένειες και τα παιδιά να ασχοληθούν με τον αθλητισμό, να γευτούν και να κάνουν κομμάτι του χαρακτήρα τους τις αξίες ενασχόλησης με τον αθλητισμό. Η καμπάνια θα έχει όμως και μια άλλη πτυχή: «Σπάστε τη Σιωπή». Βγάλτε αυτό το βαρύ φορτίο από πάνω σας. Μιλήστε Δυνατά, εφόσον έχετε υποστεί κακοποίηση. Και όταν μιλάμε για κακοποίηση δεν εννοούμε προφανώς μόνο τη σεξουαλική. Είναι και η λεκτική, είναι και η ψυχολογική. Ενωμένοι πρέπει να καταδικάσουμε κάθε είδους κακοποίηση που μπαίνει εμπόδιο στην ψυχική υγεία του ανθρώπου και τον αποθαρρύνει από την κατάκτηση της δικής του κορυφής.\n3. Η 3η μεγάλη μας απόφαση αφορά στην αξιοποίηση μιας σειράς από ενδιαφέρουσες πρακτικές από πλευράς του Συμβουλίου της Ευρώπης ή της Ευρωπαϊκής Επιτροπής, τις οποίες εν ευθέτω χρόνο θα μπορέσουμε να εναρμονίσουμε στην ελληνική πραγματικότητα και θα τις ανακοινώσουμε το επόμενο διάστημα. Σας διαβεβαιώνω ότι έχοντας την τιμή να διευθύνω τις εργασίες του Συμβουλίου της Ευρώπης, στο πλαίσιο της ελληνικής προεδρίας, έχει γίνει ήδη μεγάλη προσπάθεια και αυτό αποτυπώθηκε και στην 16η Σύνοδο των αρμοδίων για τον αθλητισμό Υπουργών των ευρωπαϊκών κρατών, τους οποίους και ευχαριστώ θερμά για την γνώση και τις εμπειρίες που μοιράζονται στην προσπάθεια ανταλλαγής καλών πρακτικών.\nΑναγνώρισε τη διάθεσή μας να φέρουμε ανανέωση στο αθλητικό οικοδόμημα και έβαλε πλάτη χωρίς να υπολογίζει το προσωπικό κόστος. Να είστε βέβαιοι ότι θα κάνουμε το χώρο αυτό πιο καθαρό, πιο φωτεινό, πιο χαρούμενο, ικανό να φιλοξενήσει ακόμη περισσότερα παιδιά, ικανό να ικανοποιήσει ακόμη περισσότερους γονείς να βλέπουν τα παιδιά τους να εξελίσσονται στην αθλητική οικογένεια.\nΤην ίδια στιγμή όμως πρέπει να τηρήσουμε το μέτρο. Ζητάμε από τον κόσμο και την αθλητική οικογένεια να κρατήσουμε μια ισορροπία. Τα άκρα ποτέ δεν ωφέλησαν. Υπάρχουν διοικήσεις μακροχρόνιες, τόσο σε σωματεία όσο και σε ομοσπονδίες, που έχουν πραγματικά προσφέρει σημαντικό έργο. Ας μην γενικεύσουμε την κατάσταση. Δεν σταματάμε εδώ, συνεχίζουμε βήμα-βήμα έτσι ώστε το αθλητικό οικοδόμημα να βρεθεί εκεί που του αξίζει.\nΚαι θέλω να πω για πολλοστή φορά ένα μεγάλο ευχαριστώ προς το υγιές κομμάτι της αθλητικής κοινωνίας που μας εμπιστεύεται για να χτίσουμε σε γερές βάσεις το αθλητικό οικοδόμημα που έχει ανάγκη η χώρα μας. Τους ευχαριστούμε. Είμαστε αποφασισμένοι να το πάμε μέχρι τέλους και θα το πάμε μαζί».


Τα ψώνια του Σαββατοκύριακου (30/09) | byteme.gr\n12:47 Σάββατο 30 ΣΕΠ 2017\nΆλλο ένα Σαββατοκύριακο είναι κοντά μας και επιλέγουμε για μία ακόμη φορά τις πιο ενδιαφέρουσες προσφορές στο χώρο του gaming. Γι' αυτήν την εβδομάδα έχουμε Dark Souls III, PS4 στα 14,99€, XBOX One S 500GB + Forza Horizon 3 + FIFA 18 Ronaldo Edition στα 249€, Cuphead, XBOX One + PC (XBOX Play Anywhere) στα 16,52€, Total War: Warhammer II, PC στα 36,76€, Pokemon Gold / Silver Digital, 3DS / 2DS στα 9,99€ κ.α. Ας περάσουμε να δούμε αναλυτικά τις εκπτώσεις που έχουμε συγκεντρώσει.\nΣε επίπεδο νέων κυκλοφοριών έχουμε FIFA 18, PS4 στα 56,50€.\nΕπίσης έχουμε Fallout 4 GotY Edition (με όλα τα DLC), PS4 στα 38€.\nΣυνεχίζεται η διάθεση των πακέτων του PS4 με το FIFA18 όπου βρίσκουμε PS4 Slim 1TB + FIFA18 στα 299€, PS4 Slim 1TB + FIFA18 + NBA2K18 + 2ο χειριστήριο στα 359€ κ.α.\nΑναλυτικά όλα τα νέα πακέτα PS4 + FIFA18 και αυτά τα οποία έχουν υποστεί μείωση στην τιμή τους θα τα βρείτε εδώ.\nΚάτω από τα 30€ έχει πέσει η τιμή της εξαιρετικής Crash Bandicoot N. Sane Trilogy, PS4 και πιο συγκεκριμένα στα 29,88€.\nΣε σχετικά καλή τιμή (με δεδομένο ότι είναι ένα παιχνίδι που έχει διατηρήσει ψηλά την τιμή του) θα βρούμε και το Persona 5, PS4 στα 41,90€,\nΑπό δεύτερο χέρι έχουμε Mafia III, PS4 στα 14,99€, Grand Theft Auto V, PS4 στα 25,99€ και Dark Souls III, PS4 στα 14,99€.\nΑνακοινώθηκαν τα δωρεάν παιχνίδια για τα μέλη του PS+ τον Οκτώβριο, μεταξύ των οποίων είναι τα Metal Gear Solid V: The Phantom Pain και Amnesia: Collection. Δείτε αναλυτικά τα παιχνίδια της Instant Collection του Οκτωβρίου εδώ.\nΣτο Playstation Store θα βρούμε νέες προσφορές για το Σ/Κ, με Batman: Arkham Knight, Tales of Zestiria, Just Cause 3, Rise of the Tomb Raider: 20 Year Celebration κ.α.\nΠαραμένοντας στο ψηφιακό επίπεδο το Humble Bundle επανέφερε το "THQ Nordic PlayStation" Bundle, με Book of Unwritten Tales 2, Legend of Kay Anniversary, Darksiders, Darksiders ΙΙ κ.α. μόνο που απαιτείται αμερικανικός λογαριασμός για την ενεργοποίηση των παιχνιδιών.\nΣτις αγορές του εξωτερικού θα βρούμε NieR: Automata, PS4 στα 31,67€ (τελική τιμή), Agents of Mayhem Day One Steelbook Edition, PS4 στα 35,93€ (τελική τιμή) και GOD EATER 2 Rage Burst + GOD EATER Resurrection, PS4 στα 18,99€ (τελική τιμή).\nΝέα πακέτα με το XBOX One S και το FIFA18 στην ιδιαίτερα πλούσια Ronaldo Edition έχουν κάνει την εμφάνισή τους στην ελληνική αγορά, με τις τιμές να ξεκινούν από 249€, π.χ. XBOX One S 500GB + Forza Horizon 3 + FIFA 18 Ronaldo Edition στα 249€.\nΑναλυτικά όλα τα νέα πακέτα με το XBOX One S και το FIFA18 θα τα βρείτε εδώ.\nΣε επίπεδο νέων κυκλοφοριών έχουμε FIFA 18, XBOX One στα 57,80€.\nΕπίσης έχουμε την κυκλοφορία του απόλυτου racing τίτλου Forza Motorsport 7 Ultimate Edition, XBOX One στα 96,90€ (δίνει πρώιμη πρόσβαση στο παιχνίδι που κανονικά κυκλοφορεί 03/10).\nΓια τους φίλους των action / platform παιχνιδιών πρόσφατα κυκλοφόρησε και το Cuphead, XBOX One + PC (XBOX Play Anywhere) στα 16,52€, με εντυπωσιακή 30s αισθητική.\nΕνδιαφέρον έχει και το Watch Dogs 2 Deluxe Edition, XBOX One στα 30€.\nΑνακοινώθηκαν τα δωρεάν παιχνίδια για τα χρυσά μέλη για τον Οκτώβριο, με Gone Home, The Turing Test κ.α. Δείτε αναλυτικά τα δωρεάν παιχνίδια του Οκτωβρίου εδώ.\nΣτις εβδομαδιαίες εκπτώσεις του XBOX Live θα βρούμε Call of Duty, Transformers, Mass Effect Andromeda, Mafia III, Deadpool, Need For Speed, Rocket League κ.α.\nΣε επίπεδο αξεσουάρ έχουμε σετ ακουστικά / μικρόφωνο Razer Kraken, XBOX One σε αρκετά μειωμένη τιμή στα 69,99€.\nΣτις αγορές του εξωτερικού θα βρούμε Hitman: The Complete First Season Steelbook Edition, XBOX One στα 21,99€, (τελική τιμή).\nΑπό τις νέες κυκλοφορίες ξεχωρίζει το Total War: Warhammer II στα 36,76€ για τους φίλους της στρατηγικής.\nΓια τους συλλέκτες υπάρχει και η Total War: Warhammer II Limited Edition στα 49,90€, με συλλεκτική ανάγλυφη θήκη steelbook, αυτοκόλλητα με τα εμβλήματα των παρατάξεων του παιχνιδιού και αποκλειστικό μίνι οδηγό στρατηγικής.\nΕπίσης έχουμε Cuphead, XBOX One + PC (XBOX Play Anywhere) στα 16,52€.\nΣτο CDkey θα βρούμε την Batman: Arkham Knight Premium Edition (περιλαμβάνει το Season Pass) στα 5,41€.\nΣτο GamersGate θα βρούμε την ολοκληρωμένη Tom Clancy's The Division Gold Edition στα 30,24€ (λήγει σήμερα το βράδυ).\nΣε επίπεδο αναβάθμισης έχουμε κυρτό μόνιτορ 24" Samsung LC24F390 FreeSync LED στα 159,64€.\nΣε επίπεδο freebie μέχρι σήμερα (30/09) το βράδυ, το Fallout: A Post Nuclear Role Playing Game διατίθεται εντελώς δωρεάν στο Steam.\nΣε επίπεδο νέων κυκλοφοριών έχουμε Pokemon Gold / Silver Digital, 3DS / 2DS στα 9,99€.\nΔιαθέσιμη για προπαραγγελία είναι η Fire Emblem Warriors Limited Edition, Switch στα 75€.\nΓια προπαραγγελία είναι διαθέσιμη στην ελληνική αγορά και η Nintendo Switch Super Mario Odyssey Edition στην αρκετά αλμυρή τιμή των 389€.\nΧθες (29/09) είχαμε την επίσημη κυκλοφορία του Nintendo Classic Mini Super NES, με τα στοκ να έχουν ήδη εξαντληθεί από τις προπαραγγελίες, ωστόσο ο Κωτσόβολος έχει ακόμα διαθέσιμο στοκ στα 99,90€.\nΣτη εγχώρια αγορά θα βρούμε επίσης και το Νέο Nintendo 3DS + Animal Crossing Happy Home Designer στα 154,81€.\n19.09.18 10:06 Shinobi\n19.09.18 10:01 ektelion\n19.09.18 09:55 Shinobi\n19.09.18 09:52 Shinobi\n19.09.18 09:51 pirederas\n19.09.18 09:47 agrimi78\n19.09.18 09:45 pirederas\n19.09.18 09:40 Shinobi\n19.09.18 09:35 Shinobi\n19.09.18 09:25 blackpax\n19.09.18 09:17 Shinobi